text:
సంబంధం లేని వీడియో క్లిప్పులను భారతదేశంలో ‘మెడిసిన్-జిహాద్’ అని తప్పుగా షేర్ చేస్తున్నారు - FACTLY
Sai Krishna Muthyanolla
March 8, 2021
‘వైద్య పరికరాలు జిహదిలా కొత్త మరణ ఆయుధాలుగా వినియోగించడం ప్రారంభించిన జిహాదిలు’ అని చెప్తూ మెడిసిన్ క్యాప్సూల్ ఓపెన్ చేస్తే అందులోనుండి చిన్న చిన్న ఇనుప మొలలు కిందపడుతున్న వీడియో షేర్ చేస్తున్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: మెడిసిన్ క్యాప్సూల్ లో చిన్న చిన్న మొలలు నింపుతున్న జిహాదిలు.
ఫాక్ట్ (నిజం): పోస్ట్ లోని వీడియోలో కనిపించే రెండు క్లిప్పులు భారత్‌కు సంబంధించినవి కావు. ఒక క్లిప్ పాకిస్తాన్ లో తయారు చేయబడిన మరియు విక్రయించబడే మెడిసిన్ కి సంబంధించింది కాగా మరొక వీడియో క్లిప్ బోస్నియా మరియు హెర్జెగోవినాకు చెందిన ఒక సంస్థ తయారుచేసే మెడిసిన్ ది. FACTLY ఈ వీడియోల యొక్క ప్రామాణికత గురుంచి  కచ్చితంగా చెప్పలేకపోయినప్పటికీ, ఈ వీడియోలకి  భారత దేశానికి ఎటువంటి  సంబంధం లేదు, ఈ మందులు భారతదేశంలో విక్రయించబడవు. కావున పోస్టు ద్వారా చెప్పేది తప్పు.
పోస్ట్ లోని వీడియోని రెండు వేర్వేరు మందులకు సంబంధించిన రెండు వేర్వేరు క్లిప్పులు ఉండడం గమనించొచ్చు. ఆ రెండు క్లిప్స్ ని వేర్వేరుగా పరిశీలిద్దాం.
క్లిప్ 1:
ఈ క్లిప్ లో కనిపించే మెడిసిన్ పేరుతో గూగుల్ లో కీవర్డ్ సెర్చ్ చేయగా అచ్చం ఇలాంటిదే ఒక బెటర్ క్వాలిటీ వీడియో ఒకటి యుట్యూబ్ లో కనిపించింది. ఈ వీడియోలో కనిపిస్తున్న మెడిసిన్ షీట్ ని జాగ్రత్తగా గమనించినప్పుడు ఆ షీట్ పై ‘Esoral 20 mg capsules’, ‘Manufactured by: City Pharmaceutical Laboratories…. Sector 5…. Karachi’. పైగా మెడిసిన్ షీట్ పై ఉర్దూలో రాసి ఉండడం గమనించొచ్చు.
పైన తెలిపిన మెడిసిన్ యొక్క బ్రాండ్ పేరు ఆధారంగా వెతకగా ‘City Pharmaceutical Lbaoratories’ పేరుతో ఉన్న ఒక ఫేస్‌బుక్ పేజీ కనిపించింది. ఈ ఫేస్‌బుక్ పేజీలో షేర్ చేసిన ఒక మెడిసిన్ ఫోటో పైన ఉన్న లోగో  పోస్టులోని వీడియోలో ఉన్న మెడిసిన్ ప్యాకెట్ పైన ఉన్న ఒకేలా ఉండడం గమనించొచ్చు. ఇంకా ఈ ఫేస్‌బుక్ పేజీలోని ఎబౌట్ సెక్షన్ లో పాకిస్తాన్ డొమైన్ నేమ్ తో ఒక వెబ్సైటు అడ్రస్ (http://www.citypharma.com.pk/) ఉంది.
ఈ ఫేస్‌బుక్ పేజీలో అప్లోడ్ చేసిన ఒక ఫోటోలో ‘Muhammad Nadeem’ అనే వ్యక్తిని ట్యాగ్ చేసారు, ఐతే ఆ వ్యక్తీ ఫేస్‌బుక్ పేజీలోని సమాచారం ప్రకారం అతను పాకిస్తాన్ లోని కరాచిలో ‘City Pharmaceutical Lbaoratories’ ఇంపోర్ట్ మేనేజర్ గా పనిచేస్తున్నట్టు ఉంది.
పాకిస్తాన్ గవర్నమెంట్ వెబ్సైటులోని  ‘Approved Renewal of Drug Manufacturing Licenses to 07 (seven) companies’ లిస్టులో ఇదే కంపెనీ పేరు మరియు అడ్రస్ ఉన్న కంపెనీ లిస్టు అయింది. దీన్ని బట్టి  వీడియోలో చూపించిన మెడిసిన్ ప్యాకెట్ భారతదేశానికి సంబంధించింది కాదని,  పాకిస్థాన్‌కు సంబంధించినదని చెప్పొచ్చు.
Esoral అనేది నిజానికి Eskayef Pharmaceuticals Ltd అనే ఒక బంగ్లాదేశ్ కి చెందిన కంపెనీ ప్రోడక్ట్, కానీ పోస్ట్ లోని వీడియోలో ఉన్న మెడిసిన్ ప్యాకెట్ పై ఉన్న లోగో Eskayef Pharmaceuticals Ltd డి కాదు. పోస్ట్ లోని వీడియోలో ఉన్న ‘Esoral 20 mg’ మెడిసిన్ ప్యాకెట్ డిజైన్, బంగ్లాదేశ్‌లో విక్రయించే Eskayef’s ‘Esoral 20 mg’ ప్యాకెట్ డిజైన్ మధ్య చాలా వ్యత్యాసం ఉంది. పైగా, Eskayef Pharmaceuticals Ltd యొక్క తయారీ యూనిట్ పాకిస్తాన్‌లో లేదు. కాబట్టి, పాకిస్తాన్ కంపెనీ అదే పేరుతో అదే మెడిసిన్ తయారు చేస్తూ ఉండొచ్చు.
క్లిప్ 2:
ఈ క్లిప్ కి సంబంధించి ఎక్కువ నిడివి గల ఒక వీడియో యూట్యూబ్ లో దొరికింది
ఈ వీడియో యొక్క స్క్రీన్ షాట్స్ ని రివర్స్ ఇమేజ్ సెర్చ్ చేయగా ఇది Bosnalijek అనే ఒక బోస్నియా ఫార్మాస్యూటికల్ కంపెనీ యొక్క ‘Enterofuryl 200 mg’ అనే మెడిసిన్ అని తెలిసింది.
పైగా ‘Stop Fake’ అనే కజకిస్తాన్  ఫాక్ట్-చెకింగ్ వెబ్సైట్ ఈ వీడియో వైరల్ అయినప్పుడు కజకిస్తాన్ అధికారుల స్పందనని రిపోర్ట్ చేసింది. అది కింద చూడొచ్చు. వీటన్నిటి బట్టి ఈ మెడిసిన్ భారత దేశానికి సంబంధించింది కాదని అర్ధమవుతుంది.
FACTLY ఈ వీడియోల యొక్క ప్రామాణికతపై గురుంచి కచ్చితంగా చెప్పలేకపోయినప్పటికీ, ఈ వీడియోలకి భారత దేశానికి ఎటువంటి సంబంధం లేదు. ఈ వీడియో మాత్రం భారతదేశంలో హిందువులకు వ్యతిరేకంగా ‘మెడిసిన్-జిహాద్’ కి సంబంధించింది కాదు మరియు ఈ మందులు భారతదేశంలో విక్రయించబడవు.
చివరగా, సంబంధం లేని వీడియో క్లిప్పులను భారతదేశంలో ‘మెడిసిన్-జిహాద్’ అని తప్పుగా షేర్ చేస్తున్నారు.


text:
ఈ ఆక్సిడెంట్ ఇటీవలే నిర్మించిన దుర్గం చెరువు కేబుల్ బ్రిడ్జిపై జరగలేదు - FACTLY
Sai Krishna Muthyanolla
October 11, 2020
ఇటీవలే హైదరాబాద్ దుర్గం చెరువుపై నిర్మించిన కేబుల్ బ్రిడ్జిపై జరిగిన మొదటి ఆక్సిడెంట్ అని చెప్తూ ఒక ఆక్సిడెంట్ వీడియో షేర్ చేసిన పోస్ట్ ఒకటి సోషల్ మీడియాలో వైరల్ అవుతుంది.ఈ కథనం ద్వారా అందులో ఎంత నిజముందో చూద్దాం.
క్లెయిమ్: హైదరాబాద్ దుర్గం చెరువుపై నిర్మించిన కేబుల్ బ్రిడ్జిపై జరిగిన మొదటి ఆక్సిడెంట్ కి సంబంధించిన వీడియో.
ఫాక్ట్(నిజం):  తెలంగాణ స్టేట్ పోలీస్ వారు ట్విట్టర్ ద్వారా ఈ వీడియోలో చూపిస్తున్న ఆక్సిడెంట్ దుర్గం చెరువు కేబుల్ బ్రిడ్జిపై జరగలేదని తేల్చి చెప్పారు. పైగా ఈ వీడియో చాలా సంవత్సరాల నుండే ఇంటర్నెట్ లో  చక్కర్లు కొడుతుంది. ఈ వీడియోని 2017లో షేర్ చేసిన సోషల్ మీడియా పోస్టులు కొన్ని మాకు లభించాయి. దీన్నిబట్టి ఈ ఆక్సిడెంట్ దుర్గం చెరువు కేబుల్ బ్రిడ్జిపై జరగలేదని కచ్చితంగా చెప్పొచ్చు. కావున పోస్టు ద్వారా చెప్పేది తప్పు.
పోస్టులో వీడియో యొక్క కీ ఫ్రేమ్స్ ని రివర్స్ ఇమేజ్ సెర్చ్ చేయగా ఇదే వీడియోని కొన్ని సంవత్సరాలకు ముందే షేర్ చేసిన సోషల్ మీడియా పోస్టులు కనిపించాయి. ఇందులో కొన్ని 2017కి సంబంధించిన పోస్టులు కూడా ఉన్నాయి. ఈ వీడియోని షేర్ చేసిన పోస్టులు ఇక్కడ , ఇక్కడ చూడొచ్చు. దీన్నిబట్టి ఈ వీడియో ఇప్పటిది కాదని, చాలా సంవత్సరాల ముందు నుండే ఇంటర్నెట్ లో చెక్కర్లు కొడుతుందని కచ్చితంగా చెప్పొచ్చు.
ఈ వీడియో గురించి మరింత సమాచారం వెతికే క్రమంలో ఈ వీడియోపై వివరణ ఇస్తూ తెలంగాణ స్టేట్ పోలీస్ చేసిన ట్వీట్ ఒకటి మాకు కనిపించింది. ఈ ట్వీట్ ప్రకారం ఈ వీడియో జరిగిన ఆక్సిడెంట్ దుర్గం చెరువు కేబుల్ బ్రిడ్జి పై జరగలేదని, ఈ వార్త ఫేక్ అని పోలీస్ వారు నిర్ధారించారు.
#FakeNews #DurgamCheruvuCableBridge
Video of car Accident which is circulating on social media not occurred on Durgam Cheruvu Cable Bridge. @CYBTRAFFIC @cyberabadpolice @TelanganaDGP @HYDTP @Rachakonda_tfc @RachakondaCop pic.twitter.com/YaHTvOZqGk
చివరగా, పాత ఆక్సిడెంట్ వీడియోని చూపిస్తూ దుర్గం చెరువు కేబుల్ బ్రిడ్జిపై జరిగిందని తప్పుగా ప్రచారం చేస్తున్నారు.

source: news-factly

created: October 11, 2020

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
బ్రెజిల్ దేశానికి చెందిన సంబంధం లేని వీడియోని మణిపూర్‌లో ముస్లింలు క్రైస్తవుడిపై దాడి చేసి అతని ముఖాన్ని రెండుగా చేసిన దృశ్యాలంటూ షేర్ చేస్తున్నారు - FACTLY
Sai Krishna Muthyanolla
July 18, 2023
మణిపూర్‌లోని ముస్లింలు ఒక క్రైస్తవుడిపై కిరాతకంగా దాడి చేసి అతని ముఖాన్ని రెండుగా చేసిన దృశ్యాలంటూ సోషల్ మీడియాలో ఒక వీడియో బాగా షేర్ అవుతోంది. మణిపూర్ రాష్ట్రంలో ఇటీవల చోటుచేసుకున్న అల్లర్ల నేపథ్యంలో ఈ వీడియోని సోషల్ మీడియాలో బాగా షేర్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: మణిపూర్‌లో ముస్లింలు ఒక క్రైస్తవుడిపై కిరాతకంగా దాడి చేసి అతని ముఖాన్ని రెండుగా చేసిన దృశ్యాలు.
ఫాక్ట్ (నిజం): పోస్టులో షేర్ చేసిన వీడియోలోని ఘటన బ్రెజిల్ దేశంలో జరిగింది. ఈ వీడియో మణిపూర్ రాష్ట్రానికి సంబంధించినది కాదు, అలాగే, ఈ ఘటనలో మతపరమైన కోణమేమీ లేదు.  కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని పలు వెబ్సైట్లు ఇటీవల పబ్లిష్ చేసినట్టు తెలిసింది. ఈ వీడియోలోని ఘటన బ్రెజిల్ దేశంలో చోటుచేసుకుందని ఈ వెబ్సైటులలో రిపోర్ట్ చేసారు.
ఈ వీడియోలో క్షతగాత్రుడికి చికిత్స అందిస్తున్న నర్సు డ్రెస్సుపై ‘Caxias’ అనే అక్షరాలు రాసి ఉండటాన్ని మనం చూడవచ్చు. కాక్సియాస్ అనేది బ్రెజిల్ దేశానికి చెందిన ఒక నగరం.
పోస్టులో షేర్ చేసిన వీడియోకి సంబంధించిన మరింత సమాచారం కోసం కీ పదాలను ఉపయోగించి వెతికితే, వీడియోలోని ఘటనకు సంబంధించి ‘Portal do Zacarias’ అనే వార్తా సంస్థ 09 జులై 2023 నాడు పబ్లిష్ చేసిన ఆర్టికల్ దొరికింది. పతంగులు (kites) ఎగరేసేందుకు ఉపయోగించే వాక్స్ లైన్లు లేదా దారానికి ప్రమాదవశాత్తు బలంగా గీసుకోవడంతో వీడియోలోని వ్యక్తి ముఖం రెండు భాగాలుగా చీలిపోయిందని ఈ వార్తా సంస్థ రిపోర్ట్ చేసింది. పై వివరాల ఆధారంగా పోస్టులో షేర్ చేసిన వీడియో బ్రెజిల్ దేశానికి సంబంధించినదని అలాగే, ఈ ఘటనలో మతపరమైన కోణమేమీ లేదని ఖచ్చితంగా చెప్పవచ్చు.
చివరగా, బ్రెజిల్ దేశానికి చెందిన సంబంధం లేని వీడియోని మణిపూర్‌లో ముస్లింలు క్రైస్తవుడిపై దాడి చేసి అతని ముఖాన్ని రెండుగా చేసిన దృశ్యాలంటూ షేర్ చేస్తున్నారు.


text:
ఇండోనేషియాకు సంబంధించిన వీడియోని దేశంలోని మదర్సాలలో హిందువుల పీకలు ఎలా కొయ్యాలో శిక్షణ ఇస్తున్న దృశ్యాలంటూ షేర్ చేస్తున్నారు - FACTLY
Sai Krishna Muthyanolla
May 19, 2023
మదర్సాలలో హిందువుల పీకలు ఎలా కొయ్యాలో శిక్షణ ఇస్తున్న దృశ్యాలంటూ సోషల్ మీడియాలో ఒక వీడియో బాగా షేర్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: దేశంలోని మదర్సాలలో హిందువుల పీకలు ఎలా కొయ్యాలో శిక్షణ ఇస్తున్న దృశ్యాలు.
ఫాక్ట్ (నిజం): పోస్టులో షేర్ చేసిన వీడియోని ఇండోనేషియా దేశం జావా టీముర్ ప్రొవిన్సులోని సెంట్రల్ అల్-హాస్బి మదరసాలో 2019లో తీశారు. అల్- హాస్బి మదర్సాలో  ఇచ్చే శిక్షణను ఈ వీడియో చూపిస్తుంది. ఈ వీడియో భారత దేశంలోని మదర్సాలకు  సంబంధించినది కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని ఒక యూట్యూబ్ ఛానెల్ 2019 డిసెంబర్ నెలలో పబ్లిష్ చేసినట్టు తెలిసింది. సెంట్రల్ అల్-హాస్బి హెడ్ క్వార్టర్స్‌లో అల్-ఇక్దామ్ మదరసా వారియర్స్‌కు శిక్షణ ఇస్తున్న దృశ్యాలంటూ ఈ వీడియో వివరణలో తెలిపారు. ఇండోనేషియా దేశం జావా టీముర్ (ఈస్ట్ జావా) ప్రొవిన్సులోని జెంబర్ నగరంలో అల్-హాస్బి ఇస్లామిక్ శిక్షణ కేంద్రం ఉన్నట్టు ఈ యూట్యూబ్ ఛానెల్ మరొక వీడియో వివరణలో తెలిపింది.
ఈ వీడియోకి సంబంధించిన మరిన్ని వివరాల కోసం కీ పదాలను ఉపయోగించి వెతికితే, ఇవే దృశ్యాలు కలిగిన వీడియోని ‘అల్-ఇక్దామ్’ యూట్యూబ్ ఛానెల్ 08 ఏప్రిల్ 2019 నాడు పబ్లిష్ చేసినట్టు తెలిసింది. అల్-హాస్బి మదరసాలో అల్-ఇక్దామ్ మదరసా వారియర్స్‌కు ఇచ్చిన వివిధ శిక్షణాలకు సంబంధించిన వీడియోలని ఈ యూట్యూబ్ ఛానెల్‌లో పబ్లిష్ చేశారు. అవి ఇక్కడ, ఇక్కడ మరియు ఇక్కడ చూడవచ్చు.
అల్-హాస్బి మదర్సాలో ఇచ్చే శిక్షణకు సంబంధించి ఈ యూట్యూబ్ చానెల్ పబ్లిష్ చేసిన ఒక వీడియోలో కనిపిస్తున్న గోడపై, ఈ మదరసా జావా టీముర్ ప్రొవిన్సులోని జెంబర్ మున్సీపాలిటిలో ఉంది అని స్పష్టంగా రాసి ఉంది. జెంబర్ నగరంలోని అల్-హాస్బి ఇస్లాం శిక్షణ కేంద్రానికి సంబంధించిన గూగుల్ మ్యాప్ దృశ్యాలను ఇక్కడ, ఇక్కడ చూడవచ్చు. పై వివరాల ఆధారంగా పోస్టులో షేర్ చేసిన వీడియో ఇండోనేషియా దేశానికి సంబంధించినదని, భారత దేశ మదర్సాలకు సంబంధించినది కాదని ఖచ్చితంగా చెప్పవచ్చు.
చివరగా, ఇండోనేషియాకు సంబంధించిన వీడియోని దేశంలోని మదర్సాలలో హిందువుల పీకలు ఎలా కొయ్యాలో శిక్షణ ఇస్తున్న దృశ్యాలంటూ షేర్ చేస్తున్నారు.


text:
పశ్చిమ బెంగాల్‌కు సంబంధించిన పాత వీడియోని ఉత్తరప్రదేశ్ ఎన్నికల ప్రచారంలో బీజేపీ నాయకుడిని ప్రజలు తరిమికొడుతున్న దృశ్యాలంటూ షేర్ చేస్తున్నారు - FACTLY
Sai Krishna Muthyanolla
February 8, 2022
ఉత్తరప్రదేశ్ ఎన్నికల ప్రచారంలో బీజేపీ నాయకుడిని ప్రజలు ఉరికిచ్చి కొడుతున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఈ వీడియోలో కనిపిస్తున్నది ఉత్తరప్రదేశ్ మంత్రి శ్రీకాంత్ శర్మ అని మరికొందరు పోస్టులు పెడుతున్నారు. ఆ పోస్టులలో ఎంతవరకు నిజముందో చూద్దాం.
క్లెయిమ్: ఉత్తరప్రదేశ్ ఎన్నికల ప్రచారంలో బీజేపీ నాయకుడిని ప్రజలు తరిమికొడుతున్న దృశ్యాలు.
ఫాక్ట్ (నిజం): పోస్టులో షేర్ చేసిన ఈ వీడియో 2021 పశ్చిమ బెంగాల్ ఎన్నికలకు సంబంధించినది. పశ్చిమ బెంగాల్ భీర్బుం జిల్లాలోని ధర్మాపూర్ గ్రామంలో బీజేపీ నాయకుడు అనిర్బన్ గంగూలీ కాన్వాయ్‌పై నిరసనకారులు దాడి చేసిన దృశ్యాలని ఈ వీడియో చూపిస్తుంది. ఈ వీడియోకి ఉత్తరప్రదేశ్ ఎన్నికలకు ఎటువంటి సంబంధం లేదు. బీజేపీ నాయకుడు అలాగే, ఉత్తరప్రదేశ్ ఇంధన శాఖ మంత్రి శ్రీకాంత్ శర్మపై ప్రజలు దాడి చేసినట్టు ఇంటర్నెట్లో ఇటీవల ఎక్కడా రిపోర్ట్ అవలేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఈ వీడియోని రివర్స్ ఇమేజ్ సెర్చ్ చేసి వెతికితే, ఇదే వీడియోని ‘Nandighosha TV’ న్యూస్ ఛానల్ 29 ఏప్రిల్ 2021 నాడు పబ్లిష్ చేసినట్టు తెలిసింది. పశ్చిమ బెంగాల్ రాష్రంలోని ధర్మాపూర్ గ్రామంలో బీజేపీ నాయకుడిని ప్రజలు గ్రామం నుండి తరిమివేస్తున్న దృశ్యాలని ఈ వీడియోలో తెలిపారు. ఈ వివరాల ఆధారంగా పోస్టులో షేర్ చేసిన వీడియోకి సంబంధించిన మరింత సమాచారం కోసం వెతికితే, ఇవే దృశ్యాలతో ఉన్న వీడియోని ‘News 18 Bangla’ వార్తా సంస్థ తమ యూట్యూబ్ ఛానెల్లో పబ్లిష్ చేసినట్టు తెలిసింది. ఇళ్లంబజార్ పట్టణం సమీపంలో బోల్పూర్ నియోజకవర్గం బీజేపీ అభ్యర్ధి అనిర్బన్ గంగూలీ కాన్వాయ్‌పై గ్రామస్థులు దాడి చేసిన దృశ్యాలంటూ ఈ వీడియోలో తెలిపారు.
2021 పశ్చిమ బెంగాల్ ఎన్నికల నేపథ్యంలో బీజేపీ నాయకుడు అనిర్బన్ గంగూలీ ఇళ్లంబజార్ పట్టణం సమీపంలోని గ్రామాలలో ప్రచారం చేస్తుండగా, ధర్మాపూర్ గ్రామానికి చెందిన కొందరు వ్యక్తులు అనిర్బన్ గంగూలీ కాన్వాయ్‌పై దాడి చేసి అతన్ని గ్రామం నుంచి తరిమికొట్టినట్టు పలు వార్తా సంస్థలు రిపోర్ట్ చేసాయి. ఆ న్యూస్ రిపోర్టులని ఇక్కడ, ఇక్కడ మరియు ఇక్కడ చూడవచ్చు. తనపై జరిగిన ఈ దాడి గురించి అనిర్బన్ గంగూలీ 29 ఏప్రిల్ 2021 నాడు ట్వీట్ కూడా పెట్టారు. ఈ వివరాల ఆధారంగా పోస్టులో షేర్ చేసిన వీడియో 2021 పశ్చిమ బెంగాల్ ఎన్నికలకు సంబంధించినదని, ప్రస్తుత ఉత్తర ప్రదేశ్ ఎన్నికలకు సంబంధించినది కాదని స్పష్టమయ్యింది.
బీజేపీ నాయకుడు అలాగే, ఉత్తరప్రదేశ్ ఇంధన శాఖ మంత్రి శ్రీకాంత్ శర్మపై ప్రజలు దాడి చేసినట్టు ఇంటర్నెట్లో ఇటీవల ఎక్కడా రిపోర్ట్ అవలేదు. ఇటీవల, ఝార్ఖండ్ బీజేపీ నాయకుడిపై జరిగిన ఒక పాత దాడి వీడియోని బీజేపి నాయకుడు శ్రీకాంత్ శర్మపై ప్రజలు దాడి చేసిన దృశ్యాలంటూ సోషల్ మీడియాలో షేర్ చేసినప్పుడు, ఫ్యాక్ట్‌లి దానికి సంబంధించి ఫాక్ట్-చెక్ ఆర్టికల్ పబ్లిష్ చేసింది.
చివరగా, పశ్చిమ బెంగాల్ ఎన్నికలకు సంబంధించిన పాత వీడియోని ఉత్తరప్రదేశ్ ఎన్నికల ప్రచారంలో బీజేపీ నాయకుడిని ప్రజలు తరిమికోడుతున్న దృశ్యాలంటూ షేర్ చేస్తున్నారు.

created: February 8, 2022


text:
వైకాపా/బీజేపీకి ఓటు వేసినందుకు ప్రాయశ్చిత్తంగా ఒక వ్యక్తి తన వేలిని నరుక్కున్నాడంటూ సంబంధం లేని వీడియోను షేర్ చేస్తున్నారు - FACTLY
Sai Krishna Muthyanolla
August 28, 2023
మోదీ మాయ మాటలు నమ్మి బీజేపీకి ఓటు వేసినందుకు ప్రాయశ్చిత్తంగా, వోట్ వేసిన తన చేతి వేలును నరుక్కుంటున్నాడంటూ, సోషల్ మీడియాలో ఒక వీడియో విస్తృతంగా ప్రచారంలో ఉంది. అదే వీడియోని మరికొందరు, వైకాపాకి ఓటు వేసినందుకు వేలు నరుక్కున్నాడు అంటూ షేర్ చేస్తున్నారు. ఈ రెండు పోస్టులలో ఎంత నిజం ఉందో ఇప్పుడు చూద్దాం.
క్లెయిమ్: వైకాపా/బీజేపీకి వోటు వేసినందుకు ప్రాయశ్చిత్తంగా ఒక వ్యక్తి తన వేలిని నరుక్కుంటున్న దృశ్యాలు.
ఫాక్ట్(నిజం): మహారాష్ట్ర ఉల్హాసనగర్ వాసి అయిన ధనంజయ్ ననానవారే, తన సోదరుడు, సోదరుడి భార్య ఆత్మహత్యకు రాజకీయ నాయకులకు సంబంధం ఉందని, పోలీసులు ఈ ఘటనకు సంబంధించి ఎటువంటి చర్యలు తీసుకోవటం లేదని నిరసన తెలుపుతూ తన వేలుని నరుకున్నాడు. ఈ వీడియో ఈ సంఘటనకి సంబంధించిందే. అధికారులు చర్యలు చేపట్టే దాకా కేంద్ర ప్రభుత్వం, రాష్ట్ర ప్రభుత్వానికి తన ఒక్కొక్క అవయవం నరుక్కొని ఇస్తానని ధనంజయ్ హెచ్చరించాడు. కావున, ఈ పోస్టులో చేసిన క్లెయిమ్ తప్పు.
ఈ పోస్టులోని వ్యక్తి మాట్లాడే భాషను బట్టి, మహారాష్టలో ఇటీవల ఇటువంటి ఘటన జరిగిందా అని ఇంటర్నెట్లో వెతకగా, మహారాష్ట్రలోని సతారా జిల్లా, పల్తాన్ అనే ప్రాంతంలో ఈ ఘటన చోటు చేసుకుందని పలు వార్త పత్రికల ద్వారా (ఇక్కడ, ఇక్కడ, ఇక్కడ మరియు ఇక్కడ) తెలిసింది.
A man in #Thane #chopped his own #finger on camera to protest the `tardy pace' of probe in the suicide case of his brother and sister-in-law. The man identified as Dhananjay Nanavare, is the brother of Nandkumar Nanavare who allegedly died by #suicide by jumping from the terrace… pic.twitter.com/srVYlJMmpP
మహారాష్ట్రలోని ఉల్హాసనగర్ లో నివసించే ధనంజయ్ నానవారే సోదరుడు నందకుమార్ నానవారే, అతని భార్య, ఒక వీడియో క్లిప్‌ను రికార్డ్ చేస్తూ తమ ఆత్మహత్యకు చాలా మందిని బాధ్యులుగా పేర్కొన్నారు, తర్వాత ఇద్దరు ఆత్మహత్య చేసుకున్నారు. తన సోదరుడు పేర్కొన్న వారిలో ప్రముఖ వ్యక్తులు ఉన్నారు అని, అది తెలిసినప్పటికీ పోలీసులు చర్యలు తీసుకోవడం లేదని నిరసన తెలుపుతూ ధనంజయ్ తన వేలుని నరుకున్నాడు. అధికారులు చర్యలు చేపట్టే దాక కేంద్ర ప్రభుత్వం, రాష్ట్ర ప్రభుత్వానికి తన ఒక్కొక్క అవయవం నరుక్కొని ఇస్తానని ధనంజయ్ హెచ్చరించాడు ఈ వీడియో తరువాత, థానే క్రైమ్ బ్రాంచ్ నందకుమార్ పేర్కొన్న వారిలో నలుగురిని అదుపులోకి తీసుకుంది.
#MiddayNews |
Maharashtra: Four held in Ulhasnagar suicide investigation
Via: @AnuragANK#Maharashtra #Mumbai #Thane #UlhasNagar #MumbaiPolice #News #MumbaiNews #NewsUpdateshttps://t.co/adMl022lrf
చివరిగా, ఒక వ్యక్తి ప్రభుత్వాన్ని న్యాయం కోరుతూ తన వేలు నరుక్కున్న వీడియోను బీజేపీకి లేదా వైకాపాకి ఓటు వేసినందుకు ప్రాయశ్చిత్తంగా వేలు నరుక్కున్నాడు అంటూ తప్పుగా షేర్ చేస్తున్నారు.


text:
సంబంధంలేని వీడియోని చలాన్ రాసినందుకు బరేలీ పోలీస్‌ని ముస్లింలు చితకబాదుతున్న దృశ్యాలని షేర్ చేస్తున్నారు - FACTLY
Sai Krishna Muthyanolla
July 19, 2021
బరేలీ నగరంలో ఒక పోలీస్ చలాన్ రాసినందుకు అతన్ని ముస్లింలు చితకబాదుతున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: బరేలీ నగరంలో ఒక పోలీస్ చలాన్ రాసినందుకు ముస్లింలు అతన్ని చితకబాదుతున్న దృశ్యాలు.
ఫాక్ట్ (నిజం): వీడియోలోని ఘటన రాజస్తాన్ రాష్ట్రంలోని భరత్‌పుర్ జిల్లాలో చోటుచేసుకుంది. హర్యానా పోలీసులు ఒక కేసుకి సంబంధించి భరత్‌పుర్ జిల్లాలోని జురెహ్ర పట్టణంలో ప్రయాణిస్తుండగా, వారి వాహనం మరో వాహనాన్ని ఢికొంది. పోలీసు వాహనం ఢీకొన్న మరో వాహనంలోని యువకులు, పోలీసులతో వాగ్వాదానికి దిగి ఒక కానిస్టేబుల్‌పై ఇలా దాడి చేసారు. కానిస్టేబుల్‌పై దాడి చేసిన యువకులు ముస్లింలని పోలీసులు ఎక్కడా ప్రకటించలేదు. ఈ వీడియో ఉత్తరప్రదేశ్ రాష్ట్రంలోని బరేలి నగరానికి సంబంధించింది కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్‌షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘Dainik Bhaskar’ న్యూస్ వెబ్సైటు మార్చ్ 2021లో పబ్లిష్ చేసిన ఆర్టికల్‌లో షేర్ చేసినట్టు తెలిసింది. వీడియోలోని ఘటన రాజస్తాన్ రాష్ట్రంలోని భరత్‌పుర్ జిల్లాలో చోటుచేసుకుందని ఈ ఆర్టికల్‌లో తెలిపారు. హర్యానా పోలీసులు ఒక కేసు విచారణ కోసం భరత్‌పుర్ జిల్లాలోని జురెహ్ర పట్టణంలో ప్రయాణిస్తుండగా, వారి వాహనం మరో వాహనాన్ని ఢీకొన్నట్టు ఈ ఆర్టికల్‌లో తెలిపారు. పోలీసు వాహనం ఢీకొన్న మరో వాహనంలోని యువకులు, పోలీసులతో వాగ్వాదానికి దిగి ఒక కానిస్టేబుల్‌పై ఇలా దాడి చేసినట్టు ఈ ఆర్టికల్‌లో రిపోర్ట్ చేసారు.
రాజస్తాన్ రాష్ట్రం భరత్‌పుర్ జిల్లాలో చోటుచేసుకున్న ఈ ఘటనకు సంబంధించి పబ్లిష్ అయిన మరికొన్ని న్యూస్ అర్టికల్స్ మరియు వీడియోలని ఇక్కడ, ఇక్కడ చూడవచ్చు.  ఈ ఘటనకు సంబంధించి భరత్‌పుర్ జిల్లా పోలీసులు ట్వీట్ కూడా పెట్టారు. పోలీస్ కానిస్టేబుల్‌పై దాడి చేసిన యువకులు ముస్లింలని భరత్‌పుర్ పోలీసులు ఎక్కడా ప్రకటించలేదు. ఈ వివరాల ఆధారంగా పోస్టులో షేర్ చేసిన వీడియో రాజస్తాన్ రాష్టానికి సంబంధించిందని, ఉత్తరప్రదేశ్ బరేలి నగరంలో చోటుచేసుకున్న ఘటన కాదని ఖచ్చితంగా చెప్పవచ్చు.
చివరగా, రాజస్తాన్ రాష్ట్రానికి సంబంధించిన వీడియోని చలాన్ రాసినందుకు బరేలీ పోలీస్‌ని ముస్లింలు చితకబాదుతున్న దృశ్యాలని షేర్ చేస్తున్నారు.


text:
సంబంధం లేని వీడియోని టర్కీ మరియు సిరియాలో సంభవించిన భారీ భూకంపం దాటికి అక్కడి భవనాలు కూలిపోతున్న దృశ్యాలంటూ షేర్ చేస్తున్నారు - FACTLY
Sai Krishna Muthyanolla
February 7, 2023
టర్కీ, సిరియాలో సంభవించిన భారీ భూకంపం ధాటికి అక్కడి భవనాలు కూలిపోతున్న దృశ్యాలంటూ సోషల్ మిడీయాలో ఒక వీడియో షేర్ అవుతోంది. 06 ఫిబ్రవరి 2023 నాడు టర్కీ మరియు సిరియాలో సంభవించిన భారీ భూకంపం ధాటికి వేల సంఖ్యలలో అక్కడి ప్రజలు మృతి చెందిన నేపథ్యంలో, ఈ వీడియో షేర్ అవుతోంది. ఈ పోస్టులో ఎంతవరకు నిజముందో చూద్దాం.
క్లెయిమ్: టర్కీ, సిరియాలో సంభవించిన భారీ భూకంపం దాటికి అక్కడి భవనాలు కూలిపోతున్న దృశ్యాలు.
ఫాక్ట్ (నిజం): సౌదీ అరేబియాలోని జెద్దా నగరంలో ఒక భవన కూల్చివేత దృశ్యాలని ఈ వీడియో చూపిస్తుంది. ఈ వీడియో గత నెల జనవరి నుండి సోషల్ మీడియాలో షేర్ అవుతోంది. టర్కిలో 06 ఫిబ్రవరి 2023 నాడు తెల్లవారుజామున మొట్టమొదట భూకంపం సంభవించింది. పోస్టులో షేర్ చేసిన వీడియో పాతది, ఇటీవల టర్కీ మరియు సిరియాలో చోటుచేసుకున్న భూకంపానికి సంబంధించినది కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని ఒక టిక్‌టాక్ యూసర్ 16 జనవరి 2023 నాడు పోస్ట్ చేసినట్టు తెలిసింది. సౌదీ అరేబియాలో జెద్దా నగరంలోని పాత మక్కా రోడ్డు మార్గంలో భవన కూల్చివేత దృశ్యాలంటూ ఈ వీడియోని షేర్ చేస్తూ ఆ టిక్‌టాక్ యూసర్ తెలిపారు.
ఈ వీడియోకి సంబంధించిన మరింత సమాచారం కోసం వెతికితే, వీడియోలో కనిపిస్తున్న అదే భవనం ఒక యూట్యూబ్ ఛానెల్ 2022 ఏప్రిల్ నెలలో పబ్లిష్ చేసిన వీడియోలో కనిపించింది. జెద్దా నగరంలోని పాత మక్కా రోడ్డు మార్గంలో ప్రయాణిస్తుండగా తీసిన వీడియో ఇది. ఈ భవనం యొక్క గూగుల్ మ్యాప్ లొకేషన్‌ని ఇక్కడ చూడవచ్చు.
‘సౌదీ విజన్ 2030’ ప్రొజెక్టులో భాగంగా జెద్దా నగరంలోని పలు ప్రాంతాలలోని భవనాలను ప్రభుత్వం కూల్చివేస్తున్నట్టు పలు వార్తా సంస్థలు ఇటీవల రిపోర్ట్ చేశాయి. టర్కీలో ఇటీవల సంభవించిన భూకంపం దాటికి అక్కడి చాలా భవనాలు కూలిపోయాయి. కానీ, పోస్టులో షేర్ చేసిన వీడియో పాతది, ఇటీవల టర్కీ మరియు సిరియాలో చోటుచేసుకున్న భూకంపానికి సంబంధించినది కాదు.
చివరగా, సంబంధం లేని వీడియోని షేర్ చేస్తూ టర్కీ మరియు సిరియాలో సంభవించిన భారీ భూకంపం ధాటికి అక్కడి భవనాలు కూలిపోతున్న దృశ్యాలంటూ షేర్ చేస్తున్నారు.

created: February 7, 2023


text:
సంబంధం లేని వీడియోని బ్రెజిల్ దేశంలో యేసు క్రీస్తుని హేళన చేసిన బైకర్లను అగ్ని దహించి వేసిన దృశ్యాలంటూ షేర్ చేస్తున్నారు - FACTLY
Sai Krishna Muthyanolla
March 20, 2023
“బ్రెజిల్‌లో వార్షిక కార్నివాల్‌లో దేవుడిని ఎగతాళి చేయడంతో సంతృప్తి చెందకుండా, బైకర్ల గుంపు PRAYER (ప్రార్థన) చేస్తున్న వ్యక్తులను చంపడానికి చర్చి వద్దకు వచ్చింది. అకస్మాత్తుగా, ఆకాశం నుండి అగ్ని దిగి, ప్రార్థన చేస్తున్న వ్యక్తులకు తాకకుండా వారందరినీ కాల్చివేసింది”, అంటూ ఒక వీడియో లింకుని షేర్ చేస్తూ సోషల్ మీడియాలో పోస్టులు పెడుతున్నారు. యేసు క్రీస్తును తక్కువ దేవునిగా చులకనగా చూసే వ్యక్తుల కోసం ఈ వీడియోని తప్పక చూడండి అంటూ పోస్టులో తెలుపుతున్నారు. అగ్నిప్రమాదంలో చనిపోయిన శవాలను చూపిస్తున్న వీడియోని ఈ పోస్టులో షేర్ చేశారు. ఆ పోస్టులో ఎంతవరకు నిజముందో చూద్దాం.
క్లెయిమ్: బ్రెజిల్ దేశంలో యేసు క్రీస్తుని హేళన చేసిన బైకర్లను ఆకాశం నుండి ఎగసిపడిన అగ్ని దహించివేసిన దృశ్యాలు.
ఫాక్ట్ (నిజం): బ్రెజిల్ దేశంలో యేసు క్రీస్తుని హేళన చేసిన బైకర్లు ఇటీవల అగ్ని ప్రమాదంలో చనిపోయినట్టు ఏ ఒక్క వార్తా సంస్థ రిపోర్ట్ చేయలేదు. ఆఫ్రికాలోని టాంజానియా మరియు సియర్రా లియోన్ దేశాలలో చోటుచేసుకున్న పాత అగ్నిప్రమాద దుర్ఘటన దృశ్యాలను పోస్టులో షేర్ చేసిన వీడియో చూపిస్తుంది. పోస్టులో షేర్ చేసిన వీడియోకి బ్రెజిల్ దేశానికి ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
బ్రెజిల్ దేశంలో యేసు క్రీస్తుని హేళన చేసిన బైకర్లు ఇటీవల అగ్ని ప్రమాదంలో చనిపోయినట్టు ఇంటర్నెట్లో ఇటీవల ఏ ఒక్క వార్తా సంస్థ రిపోర్ట్ చేయలేదు.
వీడియోలోని మొదటి భాగం:
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలతో పోలి ఉన్న వీడియోలను ‘Al Jazeera’ వార్తా సహా  పలు వార్తా సంస్థలు 2019 ఆగస్టు నెలలో పబ్లిష్ చేసినట్టు తెలిసింది. టాంజానియా రాజధాని దార్ ఎస్ సలామ్ నగరం సమీపంలోని మొరగోరో పట్టణంలో ఆయిల్ ట్యాంకర్ పేలి 62 మంది దుర్మరణం చెందినట్టు ఈ వార్తా సంస్థలు రిపోర్ట్ చేశాయి.
ప్రమాదానికి గురైన ట్యాంకర్ నుంచి పెట్రోల్ తీసుకెళ్ళే క్రమంలో ఈ ప్రమాదం చోటుచేసుకున్నట్టు పలు వార్తా సంస్థలు 2019లో ఆర్టికల్స్ మరియు వీడియోలను పబ్లిష్ చేశాయి. అవి ఇక్కడ, ఇక్కడ మరియు ఇక్కడ చూడవచ్చు. ఈ వివరాల ఆధారంగా పోస్టులో షేర్ చేసిన వీడియో టాంజానియా దేశంలో చోటుచేసుకున్న పాత అగ్నిప్రమాద దుర్ఘటన దృశ్యాలను చూపిస్తుందని, ఈ వీడియో బ్రెజిల్ దేశానికి సంబంధించినది కాదని ఖచ్చితంగా చెప్పవచ్చు.
వీడియోలోని రెండవ భాగం:
వీడియోలోని రెండవ భాగంలో కనిపిస్తున్న దృశ్యాలు 2021లో సియర్రా లియోన్ దేశంలో చోటుచేసుకున్న అగ్ని ప్రమాదం దృశ్యాలను చూపిస్తుందని తెలిసింది. సియర్రా లియోన్ రాజధాని ఫ్రీటౌన్‌లో ఆయిల్ ట్యాంకర్ పేలి 90 మందికి పైగా మరణించారని ఇవే దృశ్యాలు కలిగిన ఫోటోలను, వీడియోలను షేర్ చేస్తూ పలు వార్తా సంస్థలు రిపోర్ట్ చేశాయి. ఈ దుర్ఘటనకు సంబంధించి పబ్లిష్ చేసిన మరికొన్ని వార్తా రిపోర్టులను ఇక్కడ, ఇక్కడ చూడవచ్చు. ఈ వివరాల ఆధారంగా వీడియోలోని రెండవ భాగంలో కనిపిస్తున్న దృశ్యాలు కూడా బ్రెజిల్ దేశానికి సంబంధించినవి కాదని ఖచ్చితంగా చెప్పవచ్చు.
చివరగా, సంబంధం లేని వీడియోని బ్రెజిల్ దేశంలో యేసు క్రీస్తుని హేళన చేసిన బైకర్లను ఆకాశం నుండి ఎగసిపడిన అగ్ని దహించి వేసిన దృశ్యలంటూ షేర్ చేస్తున్నారు.


text:
సంబంధం లేని వీడియోని కేరళలోని PFI ఆఫీసులపై ED రైడ్ నిర్వహించి భారీ నగదు స్వాధీనం చేసుకున్న దృశ్యాలంటూ షేర్ చేస్తున్నారు - FACTLY
Sai Krishna Muthyanolla
October 3, 2022
కేరళ రాష్ట్రంలోని పాపులర్ ఫ్రంట్ ఆఫ్ ఇండియా (PFI) ఆఫీసుపై ఎన్ఫోర్స్మెంట్ డైరెక్టరేట్ (ED) మరియు నేషనల్ ఇన్వెస్టిగేషన్ ఏజెన్సీ (NIA) అధికారులు సోదాలు నిర్వహించి పట్టుబడ్డ నల్ల ధనాన్ని లెక్కిస్తున్న దృశ్యాలు, అంటూ సోషల్ మీడియాలో ఒక వీడియో షేర్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: కేరళ రాష్ట్రంలోని PFI ఆఫీసుపై ED మరియు NIA అధికారులు సోదాలు నిర్వహించి భారీ నగదుని స్వాధీనం చేసుకుంటున్న దృశ్యాలు.
ఫాక్ట్ (నిజం): పోస్టులో షేర్ చేసిన వీడియో, ED అధికారులు ఇటీవల కోల్‌కతా నగరంలో అమీర్ ఖాన్ అనే మొబైల్ గేమింగ్ వ్యాపారి నివాసాలపై రైడ్ నిర్వహించి భారీ నగదుని స్వాధీనం చేసుకున్న దృశ్యాలని చూపిస్తుంది. కేరళ మరియు ఇతర రాష్ట్రాలలోని PFI ఆఫీసులపై ED మరియు NIA అధికారులు ఇటీవల  రైడ్స్ నిర్వహించిన మాట వాస్తవం. కానీ, పోస్టులో షేర్ చేసీన వీడియోకి PFI ఆఫీసులపై జరిగిన రైడ్లకు ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పుదోవ పట్టిస్తుంది.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని ‘NDTV’ వార్తా సంస్థ 11 సెప్టెంబర్ 2022 నాడు పబ్లిష్ చేసిన ఆర్టికల్‌లో షేర్ చేసినట్టు తెలిసింది. ‘E-Nuggets’ మొబైల్ గేమింగ్ యాప్‌ను ప్రోమోట్ చేస్తున్న అమీర్ ఖాన్ అనే కోల్‌కతా వ్యాపారి నివాసాలపై ED సోదాలు నిర్వహించి భారీ నగదుని స్వాధీనం చేసుకున్న దృశ్యాలని ఈ ఆర్టికల్‌లో రిపోర్ట్ చేసారు.
కోల్‌కతా నగరంలో అమీర్ ఖాన్‌కు సంబంధించిన ఆరు నివాసాలపై ED సోదాలు నిర్వహించి 17 నుండి 18 కోట్ల నగదు స్వాధీనం చేసుకున్నట్టు పలు వార్తా సంస్థలు రిపోర్ట్ చేస్తూ ఆర్టికల్స్ పబ్లిష్ చేశాయి. అవి ఇక్కడ, ఇక్కడ, ఇక్కడ చూడవచ్చు.
కేరళ, కోల్‌కతా మరియు ఇతర రాష్ట్రాలలోని PFI ఆఫీసులపై ED మరియు NIA అధికారులు ఇటీవల సోదాలు నిర్వహించారు. PFI ఇస్తున్న శిక్షణ మరియు వారికి వస్తున్న నిధుల గురించి దర్యాప్తులో భాగంగా దేశంలోని పలు రాష్ట్రాలలోని PFI ఆఫీసులపై రైడ్లు నిర్వహించినట్టు అధికారులు మీడియాకి తెలిపారు. కాని, పోస్టులో షేర్ చేసీన వీడియోకి PFI ఆఫీసులపై జరిగిన రైడ్లకు ఎటువంటి సంబంధం లేదు.
చివరగా, కోలకతా వ్యాపారిపై ఇటీవల ED జరిపిన రైడ్‌కు సంబంధించిన వీడియోని కేరళలోని PFI ఆఫీసులపై ED రైడ్ నిర్వహించి భారీ నగదు స్వాధీనం చేసుకున్న దృశ్యాలంటూ షేర్ చేస్తున్నారు.

created: October 3, 2022


text:
బార్సిలోనా ప్రజలు లాక్ డౌన్ ని వ్యతిరేకిస్తూ చేసిన నిరసనలని, ముస్లిం అతివాద వ్యక్తులపై ఫ్రాన్స్ పోలీసులు చేస్తున్న దాడులుగా షేర్ చేస్తున్నారు - FACTLY
Sai Krishna Muthyanolla
November 9, 2020
ముస్లిం అతివాద వ్యక్తులపైన ఫ్రాన్స్ పోలీసులు చేస్తున్న దాడులు, అంటూ షేర్ చేస్తున్న ఒక వీడియో సోషల్ మీడియాలో వైరల్ అవుతుంది. పోలిసులపై తిరగబడుతున్న వ్యక్తులని పోలీసులు అదుపులో పెడుతున్న దృశ్యాలు ఈ వీడియోలో మనం చూడవచ్చు. ఆ పోస్టులో ఎంతవరకు నిజముందో చూద్దాం.
క్లెయిమ్: ముస్లిం అతివాద వ్యక్తులపై ఫ్రాన్స్ పోలీసులు దాడి చేస్తున్న దృశ్యాలు.
ఫాక్ట్ (నిజం): స్పెయిన్ దేశంలో కొత్తగా విధించిన లాక్ డౌన్ నియమాలని వ్యతిరేకిస్తూ బార్సిలోనా ప్రజలు  అక్కడి  పోలీసులకి వ్యతిరేకంగా నిరసనలు తెలిపారు. ఈ వీడియో ఆ ఘటనకి సంబంధించినది. ఈ వీడియోకి ఫ్రాన్స్ దేశంలో ఇటివల జరిగిన ఉగ్రవాద చర్యలకి ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలున్న వీడియోని షేర్ చేస్తూ ఒక న్యూస్ ఏజెన్సీ పెట్టిన ట్వీట్ దొరికింది. స్పెయిన్ దేశంలోని బార్సిలోనా లో విధించిన కొత్త లాక్ డౌన్ నియమాలని వ్యతిరేకిస్తూ కొందరు పోలీసులతో ఘర్షణకు దిగినట్టు అందులో తెలిపారు. ఈ ఘర్షణలో కొందరు పోలీసులు గాయపడినట్టు తెలిపారు.
Barcelona,Spain : Clashes with police over lockdown restrictions results in officers injured . police used motorbikes to chase down rioters tonight with several arrests made as large crowds gathered in other places in the city to protest #worldnews #spain #Barcelona pic.twitter.com/5pUd2YY5us
ఈ వివరాల ఆధారంగా వీడియోలోని ఆ ఘటనకి సంబంధించిన మరింత సమాచారం కోసం వెతకగా, ఈ ఘటనకి సంబంధించి ‘Dailymail’ న్యూస్ వెబ్ సైట్ ‘02 నవంబర్ 2020’ నాడు పబ్లిష్ చేసిన ఆర్టికల్ దొరికింది. బార్సిలోనా లో విధించిన కొత్త లాక్ డౌన్ నియమాలని వ్యతిరేకిస్తూ ప్రజలు పోలీసులపై తిరగబడినట్టు ఈ ఆర్టికల్ లో తెలిపారు. ఈ ఘటనకి సంబంధించి పబ్లిష్ చేసిన మరికొన్ని ఆర్టికల్స్ మరియు వీడియోలని ఇక్కడ, ఇక్కడ మరియు ఇక్కడ చూడవచ్చు.
చివరగా, బార్సిలోనా లో విధించిన కొత్త లాక్ డౌన్ నియమాలని వ్యతిరేకిస్తూ ప్రజలు చేసిన నిరసనలని ముస్లిం అతివాద వ్యక్తులపై ఫ్రాన్స్ పోలీసులు చేస్తున్న దాడులుగా షేర్ చేస్తున్నారు.

created: November 9, 2020


text:
కర్ణాటకలోని మత్తూర్‌లో రోజూ నగర సంకీర్తనలు జరుగుతున్నాయంటూ సంబంధంలేని వీడియోని షేర్ చేస్తున్నారు - FACTLY
Sai Krishna Muthyanolla
January 24, 2023
కర్ణాటకలోని మత్తూర్ అనే ఊరిలోని ప్రజలందరూ సంస్కృతంలోనే మాట్లాడుతారని, ఇక్కడ ప్రతిరోజు వేకువ జామున నగర సంకీర్తన జరుగుతుందని చెప్తూ ఒక వీడియో సోషల్ మీడియాలో బాగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: కర్ణాటకలోని సంస్కృత గ్రామంగా పిలవబడే మత్తూర్‌లో ప్రతిరోజూ వేకువ జామున జరిగే నగర సంకీర్తన దృశ్యాలు.
ఫాక్ట్: వీడియోలోని దృశ్యాలు కర్ణాటకలోని అశ్వతపుర పట్టణంలో 7 జనవరి 2021న చిత్రీకరించినవి. మైసూరుకు చెందిన రఘులీల సంగీత పాఠశాల విద్యార్ధులు ఇక్కడ ‘నగర సంకీర్తన’ అనే కార్యక్రమంలో పాల్గొనడం చూడవచ్చు. ఇక కర్ణాటకలోని షిమోగా జిల్లాలోని మత్తూర్ గ్రామంలో కన్నడ భాషతో పాటు సంస్కృతం కూడా వ్యావహారిక భాషగా వాడుతారనేది వాస్తవమే అయినప్పటికీ ఈ దృశ్యాలు ఆ ఊరికి సంబంధించినవి కావు. కావున పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
ముందుగా వైరల్ వీడియోని ఇంటర్నెట్లో వెతకగా, దీనికి సంబంధించిన పూర్తి వీడియోని ‘RLSM – Raghuleela School of Music’ ఫేస్ బుక్ పేజ్ లో ఫిబ్రవరి 2021లో ‘అశ్వతపుర సంకీర్తన’ అనే పేరుతో ప్రత్యక్షప్రసారం చేసినట్లు కనుగొన్నాము.
మైసూరులో ఉన్న ఈ సంగీత పాఠశాల విద్యార్ధులు వివిధ సందర్భాలలో అనేక చోట్ల ‘నగర సంకీర్తన’ అనే కార్యక్రమం నిర్వహిస్తుంటారు. ఈ కార్యక్రమంలో విద్యార్ధులు అందరూ వీధుల్లో నడుస్తూ భక్తి పాటలు పాడుతారు. ఇందులో భాగంగానే, దక్షిణ కన్నడ జిల్లాలోని అశ్వతపురలో 7 జనవరి 2021న శ్రీ సీతారామ ఆలయం వద్ద జరిగిన నగర సంకీర్తనలో ఈ పాఠశాల విద్యార్ధులు పాల్గొన్నారు. ఈ వీడియో అప్పట్లో వైరల్ అవడంతో అనేక వార్తా కథనాలు కూడా వెలువడ్డాయి. వాటిని ఇక్కడ మరియు ఇక్కడ చూడవచ్చు.
ఇక కర్ణాటకలోని షిమోగా జిల్లాలోని మత్తూర్ గ్రామంలో కన్నడ భాషతో పాటు సంస్కృతం కూడా వ్యావహారిక భాషగా వాడుతారని అనేక సంస్థలు వార్తా కథనాలు ప్రచురించాయి. సంబంధిత వార్తా కథనాలను ఇక్కడ మరియు ఇక్కడ చూడవచ్చు. అయితే పోస్టులో షేర్ చేసిన వీడియో ఈ ఊరికి సంబంధించినది కాదు. మరియు, అశ్వతపుర మత్తూర్ కు సుమారు 170 కిలోమీటర్ల దూరంలో ఉంది.
చివరిగా, సంబంధంలేని వీడియోని కర్ణాటకలోని మత్తూర్ లో వేకువ జామున నగర సంకీర్తనలు జరుగుతున్నాయంటూ షేర్ చేస్తున్నారు.

created: January 24, 2023


text:
సంబంధం లేని వీడియోని మాదిగల విశ్వరూప మహాసభకు హాజరయ్యేందుకు వందలాది మంది ప్రజలు రైల్వే స్టేషన్లకు తరలివచ్చిన దృశ్యాలంటూ షేర్ చేస్తున్నారు - FACTLY
Sai Krishna Muthyanolla
November 13, 2023
“విశ్వరూప మహాసభకు బయలుదేరుతున్న మాదిగ దండు”, అంటూ సోషల్ మీడియాలో ఒక వీడియో బాగా షేర్ అవుతోంది. రైల్వే స్టేషన్ ప్లాట్‌ఫారంపై వందలాది జనం రైలు కోసం వేచి చూస్తున్న దృశ్యాలను మనం ఈ వీడియోలో చూడవచ్చు. ఎస్సీ రిజర్వేషన్ వర్గీకరణకు చట్టబద్దత కల్పించాలని డిమాండ్ చేస్తు మాదిగ రిజర్వేషన్ పోరాట సమితి (MRPS) 11 నవంబర్ 2023 నాడు హైదరాబాద్‌లో మాదిగల విశ్వరూప మహాసభ నిర్వహించిన నేపథ్యంలో, ఈ వీడియో ఇటీవల సోషల్ మీడియాలో వైరల్ అయ్యింది. ఈ పోస్టులో ఎంతవరకు నిజముందో చూద్దాం.
క్లెయిమ్: మాదిగల విశ్వరూప మహాసభకు హాజరయ్యేందుకు వందలాది మంది ప్రజలు రైల్వే స్టేషన్‌కు తరలివచ్చిన దృశ్యాలు.
ఫాక్ట్ (నిజం): పశ్చిమ బెంగాల్ రాష్ట్రం కోల్‌కతా నగరంలోని కల్యాణి సబ్-అర్బన్ రైల్వే స్టేషన్లో దుర్గా పూజ మరియు దసరా పండగ సందర్భంగా వందలాది ప్రయాణికులు రైలు కోసం వేచి చూస్తున్న దృశ్యాలను ఈ వీడియో చూపిస్తుంది. ఈ వీడియో 25 అక్టోబర్ 2023 నుండి సోషల్ మీడియాలో షేర్ అవుతోంది. ఈ వీడియోతో మాదిగల విశ్వరూప మహాసభకు ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో కోసం కీ పదాలను ఉపయోగించి వెతికితే, ఈ వీడీయోని ఒక ఇంస్టాగ్రామ్ యూసర్ 25 అక్టోబర్ 2023 నాడు పోస్ట్ చేసినట్టు తెలిసింది. పశ్చిమ బెంగాల్ రాష్ట్రం కోల్‌కతా నగరంలోని కల్యాణి సబ్-అర్బన్ రైల్వే స్టేషన్లో దుర్గా పూజ మరియు దసరా పండగ సందర్భంగా వందలాది ప్రయాణికులు రైలు కోసం వేచి చూస్తున్న దృశ్యాలంటూ ఈ ఇంస్టాగ్రామ్ యూసర్ తెలిపారు.
దుర్గా పూజ సందర్భంగా కల్యాణి రైల్వే స్టేషన్లో పోటెత్తిన జనాలను చూపిస్తూ షేర్ చేసిన మరికొన్ని వీడియోలను ఇక్కడ, ఇక్కడ చూడవచ్చు. కల్యాణి రైల్వే స్టేషన్ గూగుల్ మ్యాప్స్ ఫోటోలను పోస్టులో షేర్ చేసిన వీడియోలోని దృశ్యాలతో పొల్చి చూడగా, ఈ వీడియో కోల్‌కతా నగరంలోని కల్యాణి రైల్వే స్టేషన్లో తీసినట్టు స్పష్టమయ్యింది.
చివరగా, సంబంధం లేని వీడియోని మాదిగల విశ్వరూప మహాసభకు హాజరయ్యేందుకు వందలాది మంది ప్రజలు రైల్వే స్టేషన్‌కు తరలివచ్చిన దృశ్యాలంటూ షేర్ చేస్తున్నారు.

created: November 13, 2023


text:
సంబంధం లేని వీడియోని ‘టోక్యో ఒలింపిక్స్ 2020’లో జిమ్నాస్టిక్ క్రీడాకారుల అధ్బుత విన్యాసాలని షేర్ చేస్తున్నారు - FACTLY
Sai Krishna Muthyanolla
August 2, 2021
‘టోక్యో ఒలింపిక్స్ 2020’ క్రీడా పోటీలలో జిమ్నాస్టిక్ క్రీడాకారుల చేసిన అధ్బుత విన్యాసాల దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: ‘టోక్యో ఒలింపిక్స్ 2020’ క్రీడా పోటీలలో జిమ్నాస్టిక్ క్రీడాకారుల చేసిన అధ్బుత విన్యాసాల దృశ్యాలు.
ఫాక్ట్ (నిజం): పోస్టులో షేర్ చేసిన వీడియో పాతది. ఈ వీడియోలో కనిపిస్తున్నవి, ‘2018 Trampoline Gymnastics’ క్రీడా పోటీలలో భాగంగా జిమ్నాస్టిక్ క్రీడాకారులు చేసిన విన్యాసాల దృశ్యాలు. ఈ వీడియో ‘టోక్యో ఒలింపిక్స్ 2020’కి సంబంధించింది కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోలు జూన్ 2020 నుండి సోషల్ మీడియాలో షేర్ అవుతున్నట్టు తెలిసింది. దీన్ని బట్టి, ఈ వీడియో జూలై 2021లో ప్రారంభమైన ‘టోక్యో ఒలింపిక్స్ 2020’కి సంబంధించింది కాదని చెప్పవచ్చు. ఇవే దృశ్యాలు కలిగిన వీడియోలని ఇంటర్నెట్‌లో చాలా సార్లు షేర్ చేసినట్టు తెలిసింది. 2018లో ఇవే దృశ్యాలు కలిగిన ఒక వీడియోని ‘2018 Trampoline Gymnastics | Tumbling | Moments’ అనే టైటిల్ తో యూట్యుబ్‌లో పబ్లిష్ చేసారు.
ఈ వివరాల ఆధారంగా పోస్టులో షేర్ చేసిన వీడియోకి సంబంధించిన మరింత సమాచారం కోసం వెతకగా, ‘2018 Trampoline Gymnastics World Championships’ క్రీడా పోటీలకు సంబంధించి షేర్ చేసిన వీడియోలలో పోస్టులో కనిపిస్తున్న కొన్ని దృశ్యాలు కలిగి ఉన్నట్టు తెలిసింది. అయితే, పోస్టులో షేర్ చేసిన వీడియోని వేర్వేరు క్రీడా పోటీలకు సంబంధించిన దృశ్యాలని ఎడిట్ చేసి రూపొందించారు. ఆ క్రీడా పోటీలకు సంబంధించిన పూర్తి వివరాలు తెలియనప్పటికీ, పోస్టులో షేర్ చేసిన వీడియో పాతది అని, ప్రస్తుతం జపాన్ దేశంలో జరుగుతున్న ‘టోక్యో ఒలింపిక్స్ 2020’ క్రీడలకు సంబంధించింది కాదని ఈ వివరాల ఆధారంగా ఖచ్చితంగా చెప్పవచ్చు.
చివరగా, సంబంధం లేని వీడియోని ‘టోక్యో ఒలింపిక్స్ 2020’లో జిమ్నాస్టిక్ క్రీడాకారులు చేసిన అధ్బుత విన్యాసాల దృశ్యాలని షేర్ చేస్తున్నారు.

created: August 2, 2021


text:
సంబంధం లేని వీడియోని షేర్ చేస్తూ వైకాపా MLAని ప్రశ్నించినవారి ఇంటిపై ఆ పార్టీ కార్యకర్తలు దాడి చేస్తున్నారని తప్పుడు ప్రచారం చేస్తున్నారు - FACTLY
Sai Krishna Muthyanolla
February 8, 2023
“గురజాల నియోజకవర్గం దాచేపల్లిలో గడప గడపకు జగన్ కార్యక్రమంలో భాగంగా MLA కాసు మహేశ్వర రెడ్డిని రోడ్లు బాగా లేవని ప్రశ్నించిన వారి ఇంటి మీద దాడి చేస్తున్న వైకాపా కార్యకర్తలు”, అని చెప్తూ ఒక వీడియో సోషల్ మీడియాలో బాగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: గురజాల MLA కాసు మహేశ్వర రెడ్డిని రోడ్లు బాగా లేవని ప్రశ్నించిన వారి ఇంటి మీద దాడి చేస్తున్న వైకాపా కార్యకర్తలు
ఫాక్ట్: వీడియోలోని దృశ్యాలు తిరుపతి జిల్లా గూడూరులోని నారాయణ ఇంజనీరింగ్ కాలేజీకి సంబంధించినవి. ఫిబ్రవరి 04న ఈ కాలేజీ విద్యార్ధి అనుమానాస్పద స్థితిలో ఆత్మహత్య చేసుకోవడంతో, విద్యార్ధి మృతికి కాలేజీ యాజమాన్యమే కారణమని బంధువులు వాగ్వాదానికి దిగి హాస్టల్ అద్దాలను, ఫర్నీచర్‌ని ధ్వంసం చేశారు. కావున పోస్టులో చేసిన క్లెయిమ్ తప్పు.
ముందుగా వీడియోలోని దృశ్యాలను రివర్స్ ఇమేజ్ సెర్చ్ చేయగా, ఇదే వీడియోని వివిధ వార్తా సంస్థలు ఇది వరకే ప్రసారం చేసినట్లు ఆధారాలు లభించాయి. వాటిని ఇక్కడ, ఇక్కడ మరియు ఇక్కడ చూడవచ్చు.
వార్తా కథనాల ప్రకారం, తిరుపతి జిల్లా గూడూరులోని నారాయణ ఇంజనీరింగ్ కాలేజీలో రెండవ సంవత్సరం చదువుతున్న విధ్యార్ధి ఫిబ్రవరి 04న అనుమానాస్పద స్థితిలో ఆత్మహత్య చేసుకున్నాడు. అయితే విషయం తెలుసుకున్న విధ్యార్ధి తల్లిదండ్రులు, బంధువులు మాత్రం తమ కొడుకు మరణానికి కారణం కాలేజీ యాజమాన్యం వేధింపులేనని వారితో గొడవ పడ్డారు. హాస్టల్లో ఉన్న ఫర్నీచర్‌ని, అద్దాలను ధ్వంసం చేశారు. విషయం తెలుసుకున్న పోలీసులు గొడవని ఆపి కేసు నమోదు చేసి దర్యాప్తు చేస్తున్నారు.
ఇదే విషయాన్ని ఆంధ్ర ప్రదేశ్ ప్రభుత్వ అధికారిక ఫాక్ట్-చెక్ విభాగం కూడా స్పష్టం చేసింది.
#FactCheck The video is from Gudur, Tirupati, where a 20 year old student of a private engineering college committed suicide. Later the parents alleged that their son died due to the pressure from management and vandalized the college properties.
Link: https://t.co/SuHY4rt8wI https://t.co/yHQ2GU94ov pic.twitter.com/B9ZfVToHsd
చివరిగా, సంబంధం లేని వీడియోని షేర్ చేస్తూ తమ MLAని ప్రశ్నించిన వారి ఇంటిపై వైకాపా కార్యకర్తలు దాడి చేస్తున్నారు అని తప్పుడు ప్రచారం చేస్తున్నారు.

created: February 8, 2023


text:
ఎస్సీ, ఎస్టీ, ఓబీసీ, మైనారిటీ ప్రజలపై బీజేపీ వివక్ష చూపుతుందని సంబంధంలేని వీడియోని షేర్ చేస్తున్నారు - FACTLY
Sai Krishna Muthyanolla
April 21, 2023
ఎస్సీ, ఎస్టీ, ఓబీసీ, మైనారిటీ ప్రజలు నాగపూర్‌లో జరిగిన అంబేద్కర్ జయంతి ఉత్సవాల్లో పాల్గొనడం వల్ల మైదానం మలినం అయ్యిందనే కారణంతో బీజేపీ కార్యకర్తలు అక్కడ గోమూత్రం, గంగా జలం చల్లి శుద్ధి చేస్తున్నారంటూ ఒక వీడియో సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: నాగపూర్‌లో అంబేద్కర్ జయంతి ఉత్సవాల్లో ఎస్సీ, ఎస్టీ, ఓబీసీ, మైనారిటీ ప్రజలు పాల్గొనడం వల్ల మైదానం మలినం అయ్యిందని బీజేపీ కార్యకర్తలు గోమూత్రం, గంగా జలం చల్లి శుద్ధి చేస్తున్న దృశ్యాలు.
ఫాక్ట్: వీడియోలోని దృశ్యాలు అంబేద్కర్ జయంతికి సంబంధించినవి కావు. 16 ఏప్రిల్ 2023న నాగపూర్‌లోని దర్శన్ కాలనీ మైదానంలో మహారాష్ట్ర ప్రతిపక్షాల కూటమి అయిన ‘మహా వికాస్ ఆఘాడి’ రాజకీయ సభ నిర్వహించింది. ఈ సభ వల్ల మైదానం అశుభ్రం అయ్యిందని కాలనీ వాసులతో కలిసి కొందరు బీజేపీ సభ్యులు గోమూత్రం, గంగా జాలం చల్లారు. ఏప్రిల్ 02న ఛత్రపతి శంభాజీ నగర్ లో జరిగిన మొదటి సభలో కూడా ఉద్ధవ్ ఠాక్రే కాంగ్రెస్, ఎన్సీపి పార్టీలతో కలవడాన్ని వ్యతిరేకిస్తూ బీజేపీ సభ్యులు సభా ప్రాంగణంలో గోమూత్రం చల్లారు. కావున పోస్టులో చేయబడ్డ క్లెయిమ్ తప్పు.
స్థానిక మీడియా కథనాల (ఇక్కడ & ఇక్కడ) ప్రకారం ఈ ఘటన 17 ఏప్రిల్ 2023న నాగపూర్‌లోని దర్శన్ కాలనీ మైదానంలో జరిగింది.
ఏప్రిల్ 16వ తేదీన ఇదే మైదానంలో మహారాష్ట్ర ప్రతిపక్ష పార్టీల కూటమి ‘మహా వికాస్ ఆఘాడి’ రాజకీయ సభ నిర్వహించింది. అయితే ఈ సభ జరగక ముందు, స్థానిక కాలనీ సంఘాలతో కలిసి బీజేపీ నాయకులు ఈ సభ జరగడానికి ఇచ్చిన అనుమతిని రద్దు చేయాలని బాంబే హై కోర్టులో 12 ఏప్రిల్ 2023న పిటిషన్ దాఖలు చేశారు. ఈ మైదానాన్ని కేవలం క్రీడలకు మాత్రమే వినియోగించడానికి అభివృద్ధి చేశారని, రాజకీయ సభలు నిర్వహిస్తే మైదానంలోని మౌలిక సదుపాయాలతో పాటు కాలనీ వాసులకు ఇబ్బంది కలుగుతుందని పిటిషన్లో పేర్కొన్నారు. అయితే బాంబే హైకోర్టు, ఈ సభకు అనుమతిని రద్దు చేయలేమని, సభను యథావిధిగా నిబంధనలకు లోబడి నిర్వహించవచ్చని తీర్పు ఇచ్చింది.
సభ జరగడం వల్ల మైదానం అపరిశుభ్రం అయ్యిందని కాలనీ వాసులతో కలిసి కొందరు బీజేపీ కార్యకర్తలు గో మూత్రం, గంగా జలం చల్లారని టైమ్స్ ఆఫ్ ఇండియా ఒక కథనంలో పేర్కొంది. అలాగే ఏప్రిల్ 02న జరిగిన ఛత్రపతి శంభాజీ నగర్ లో ‘మహా వికాస్ ఆఘాడి’ సభ జరిగిన తర్వాత కూడా కొందరు బీజేపీ సభ్యులు సభా ప్రాంగణం వద్ద గో మూత్రం చల్లారు. శివసేన వ్యవస్థాపకుడు బాల్ ఠాక్రే కాంగ్రెస్, ఎన్సీపిల పై పోరాటం గురించి మాట్లాడేవారని, కానీ ఉద్ధవ్ ఠాక్రే ఆ రెండు పార్టీలతో కలిసి ఇక్కడ సభ నిర్వహించినందున మైదానాన్ని శుద్ధి చేయడానికే అలా చేశామని బీజేపీ నాయకులు పేర్కొన్నారు.
ఇక నాగపూర్‌లో జరిగిన అంబేద్కర్ జయంతి ఉత్సవాల్లో బీజేపీ సభ్యులు గో మూత్రం/గంగా జలంతో మైదానాన్ని శుద్ధి చేసినట్లు ఎక్కడా రిపోర్ట్ కాలేదు.
చివరిగా, ఎస్సీ, ఎస్టీ, ఓబీసీ, మైనారిటీలు పాల్గొన్న అంబేద్కర్ జయంతి సభ వల్ల మైదానం మలినం అవ్వడంతో బీజేపీ సభ్యులు దాన్ని గో మూత్రంతో శుభ్రం చేస్తున్నారని సంబంధం లేని వీడియోని షేర్ చేస్తున్నారు.


text:
సంబంధం లేని వీడియోలు, ఫోటోలని కాబుల్ విమానాశ్రయం ఆత్మాహుతి దాడుల దృశ్యాలంటూ షేర్ చేస్తున్నారు - FACTLY
Sai Krishna Muthyanolla
August 27, 2021
అఫ్గానిస్తాన్ రాజధాని కాబుల్ నగరంలోని హమీద్ కర్జాయ్ అంతర్జాతీయ విమానాశ్రయంలో 26 ఆగష్టు 2021 నాడు రెండు జంట పేలుళ్లు చోటుచేసుకున్నాయి. ఐసిస్-కె సంస్థకు చెందిన ఇద్దరు ఉగ్రవాదులు కాబుల్ విమానాశ్రయంలో ఆత్మాహుతి దాడులకు పాల్పడ్డారు. ఈ ఆత్మాహుతి దాడులలో ఇప్పటివరకు 90 మంది అఫ్గాన్ దేశస్థులు 13 మంది అమెరికా సైనికులు చనిపోయినట్టు నిర్ధారించారు. ఈ నేపథ్యంలో కొన్ని మీడియా సంస్థలు, సోషల్ మీడియా యూసర్లు, కాబుల్ విమానాశ్రయంలో ఆత్మాహుతి దాడి జరిగినప్పుడు తీసిన దృశ్యాలు అంటూ తమ న్యూస్ ఛానల్స్, సోషల్ మీడియా అకౌంట్లలో కొన్ని వీడియోలు మరియు ఫోటోలని షేర్ చేస్తున్నారు. ఆ వీడియోలు, ఫోటోలని ఇక్కడ, ఇక్కడ మరియు ఇక్కడ చూడవచ్చు. ఆ పోస్టులలో ఎంతవరకు నిజముందో చూద్దాం.
క్లెయిమ్: కాబుల్ విమానాశ్రయంలో చోటుచేసుకున్న జంట ఆత్మాహుతి దాడుల యొక్క దృశ్యాలు.
ఫాక్ట్ (నిజం): ఈ వీడియోలలో, ఫోటోలలో కనిపిస్తున్నవి ఇటీవల కాబుల్ విమానాశ్రయంలో చోటుచేసుకున్న జంట ఆత్మాహుతి దాడులకు సంబంధించిన దృశ్యాలు కావు. కావున, పోస్టులో చేస్తున్న క్లెయిమ్ తప్పు.
వీడియో-1:
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘Al Jazeera Egypt’ న్యూస్ ఛానల్ 22 ఆగష్టు 2021 నాడు ట్వీట్ చేసినట్టు తెలిసింది. ఇజ్రాయిల్ సైన్యం గాజా స్ట్రిప్ పై దాడులు నిర్వహిస్తున్న దృశ్యాలని ఈ ట్వీట్లో తెలిపారు. ఇదే విషయాన్ని రిపోర్ట్ చేస్తూ మరికొన్ని న్యూస్ సంస్థలు కూడా ఆర్టికల్స్ పబ్లిష్ చేసాయి. ఆ అర్టికల్స్‌ని ఇక్కడ, ఇక్కడ చూడవచ్చు. ఈ వివరాల ఆధారంగా పోస్టులో షేర్ చేసిన వీడియో కాబుల్ ఆత్మాహుతి దాడులకు సంబంధించినది కాదని స్పష్టమయ్యింది.
ఫోటో:
పోస్టులో షేర్ చేసిన ఫోటోని రివర్స్ ఇమేజ్ సెర్చ్ చేసి వెతికితే, ఇదే ఫోటోని షేర్ చేస్తూ అఫ్గాన్ న్యూస్ సంస్థ ‘Pajhwok’ 15 మార్చ్ 2021 నాడు ఆర్టికల్ పబ్లిష్ చేసినట్టు తెలిసింది. 2021 మార్చ్ నెలలో కాబుల్ నగరంలో చోటుచేసుకున్న ఒక బాంబు దాడికి సంబంధించిన దృశ్యాలని ఈ ఆర్టికల్‌లో రిపోర్ట్ చేసారు. ఈ ఫోటోని ఇదే వివరణతో మరికొన్ని న్యూస్ సంస్థలు కూడా ఆర్టికల్స్ పబ్లిష్ చేసాయి. ఆ అర్టికల్స్‌ని ఇక్కడ, ఇక్కడ చూడవచ్చు. ఈ వివరాల ఆధారంగా పోస్టులో షేర్ చేసిన ఫోటో పాతది అని, ఇటీవల కాబుల్ విమానాశ్రయంలో చోటుచేసుకున్న జంట పేలుళ్లకు సంబంధించినది కాదని ఖచ్చితంగా చెప్పవచ్చు.
వీడియో-2:
‘ABN’ న్యూస్ సంస్థ పబ్లిష్ చేసిన ఈ వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, అవే దృశ్యాలు కలిగిన వీడియోని ‘BNO’ న్యూస్ సంస్థ 26 ఆగష్టు 2021 నాడు ట్వీట్ చేసినట్టు తెలిసింది. ఖజకిస్తాన్ దేశం తరజ్ నగరంలోని మిలిటరీ వెర్‌హౌస్‌లో మంటలు చేలరిగుతున్న దృశ్యాలని ఈ ట్వీట్లో తెలిపారు. ఇదే విషయాన్నీ రిపోర్ట్ చేస్తూ ‘RT’ న్యూస్ సంస్థ కూడా ఈ వీడియోని తమ యూట్యూబ్ ఛానెల్లో పబ్లిష్ చేసింది.
ఈ వీడియోలో కనిపిస్తున్న మరొక దృశ్యం కూడా 16 ఆగష్టు 2021 నాడు కాబుల్ విమానాశ్రయంలో తీసిన ఫోటో అని తెలిసింది. ఈ వివరాల ఆధారంగా పోస్టులో షేర్ చేసిన వీడియోలోని దృశ్యాలు కాబుల్ విమానాశ్రయంలో ఇటీవల చోటుసుకున్న ఆత్మాహుతి దాడులకు సంబంధించినవి కావని ఖచ్చితంగా చెప్పవచ్చు.
చివరగా, సంబంధం లేని వీడియోలు మరియు ఫోటోలని కాబుల్ విమానాశ్రయం ఆత్మాహుతి దాడులకు జత చేస్తున్నారు.


text:
సంబంధంలేని వీడియోలని, తాజాగా పశ్చిమ బెంగాల్‌లోని రైల్వే స్టేషన్‌పై ముస్లింలు దాడి చేసినట్టు షేర్ చేస్తున్నారు - FACTLY
Sai Krishna Muthyanolla
April 27, 2022
“పశ్చిమ బెంగాల్ మహిషాసుర రైల్వే స్టేషన్…దాడి ఎందుకు? – రైలు శబ్దాలు తమ నమాజ్ నీ Disturb చేస్తున్నాయి అని”, అని చెప్తూ, కొన్ని వీడియోలను చాలా మంది సోషల్ మీడియాలో షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: రైలు శబ్దాలు తమ నమాజ్‌కి ఆటంకం కలిగిస్తున్నాయని పశ్చిమ బెంగాల్ మహిషాసుర రైల్వే స్టేషన్‌పై దాడి చేస్తున్న తాజా వీడియోలు.
ఫాక్ట్: పోస్ట్‌లోని రెండు వీడియోలు తాజగా తీసిన వీడియోలు కాదు. 2019 నుండి ఆ వీడియోలు సోషల్ మీడియాలో ఉన్నట్టు చూడవచ్చు. 2019లో పౌరసత్వ చట్ట సవరణ బిల్లును వ్యతిరేకిస్తూ చేసిన నిరసనల్లో భాగంగా పశ్చిమ బెంగాల్‌లోని నయోపర మహిషాసుర్ రైల్వే స్టేషన్‌పై దాడి జరిగినట్టు తెలిసింది. మూడవ వీడియో అసలు పశ్చిమ బెంగాల్ రాష్ట్రానికి సంబంధించింది కాదు. అది తమిళనాడులో రెండు కాలేజీ గ్రూపుల మధ్య జరిగిన గొడవ. కావున పోస్ట్‌లో చెప్పింది తప్పు.
వీడియో 1:
పోస్ట్‌లోని వీడియో యొక్క స్క్రీన్‌షాట్స్‌ని గూగుల్ రివర్స్ ఇమేజ్ సెర్చ్‌లో వెతకగా, ఆ వీడియోకి సంబంధించి ఎటువంటి సమాచారం లభించలేదు. అయితే, వీడియోని సరిగ్గా గమనిస్తే, అందులో స్టేషన్ గోడపై ‘Naopara Mahishasur’ (నయోపర మహిషాసుర్) అని రాసి ఉన్నట్టు చూడవచ్చు. ఆ పదాలతో ఫేస్బుక్ వెబ్‌సైట్‌లో వెతకగా, ఎక్కువ నిడివి ఉన్న అదే వీడియో దొరుకుతుంది. ఆ వీడియోని డిసెంబర్ 2019లో పోస్ట్ చేసినట్టు చూడవచ్చు.
అదే రైల్వే స్టేషన్‌పై దాడి చేస్తున్న మరికొన్ని వీడియోలను 2019లో చాలా మంది సోషల్ మీడియాలో పోస్ట్ చేసారు. వాటిని ఇక్కడ, ఇక్కడ, మరియు ఇక్కడ చూడవచ్చు. పోస్ట్‌లో వీడియో యొక్క సందర్భం కచ్చితంగా తెలియనప్పటికీ,  2019లో పౌరసత్వ చట్ట సవరణ బిల్లును వ్యతిరేకిస్తూ చేసిన నిరసనల్లో భాగంగా పశ్చిమ బెంగాల్‌లోని నయోపర మహిషాసుర్ రైల్వే స్టేషన్‌పై దాడి జరిగినట్టు తెలిసింది. 2019లో చేసిన నిరసనల్లో పశ్చిమ బెంగాల్‌లోని వివిధ రైల్వే స్టేషన్‌లపై దాడి జరిగినట్టు ఇక్కడ, ఇక్కడ, మరియు ఇక్కడ చదవచ్చు.
వీడియో 2:
ఈ వీడియో కూడా ఇంటర్నెట్‌లో 2019 నుండి ఉన్నట్టు తెలిసింది. ఇదే వీడియోని 2019లో పోస్ట్ చేసి, నయోపర మహిషాసుర్ రైల్వే స్టేషన్ వీడియో అని రాసినట్టు ఇక్కడ చూడవచ్చు.
వీడియో 3:
ఈ వీడియో అసలు పశ్చిమ బెంగాల్ రాష్ట్రానికి సంబంధించింది కాదు. అది తమిళనాడులో రెండు కాలేజీ గ్రూపుల మధ్య జరిగిన గొడవకి సంబంధించిన వీడియో. ఇంతకముందు, ఈ వీడియోపై FACTLY వివరంగా రాసిన ఫ్యాక్ట్-చెక్ అర్టికల్‌ని ఇక్కడ చదవచ్చు.
చివరగా, సంబంధంలేని వీడియోలని పెట్టి, తాజాగా పశ్చిమ బెంగాల్‌లోని రైల్వే స్టేషన్‌పై ముస్లింలు దాడి చేసినట్టు షేర్ చేస్తున్నారు.


text:
చంద్రుడిపై చంద్రయాన్-3 రికార్డు చేసిన దృశ్యాలంటూ సంబంధం లేని దృశ్యాలను షేర్ చేస్తున్నారు - FACTLY
Sai Krishna Muthyanolla
August 28, 2023
భారతీయ అంతరిక్ష పరిశోధన సంస్థ (ఇస్రో) 23 ఆగస్టు 2023న చంద్రయాన్-3 యొక్క ల్యాండర్ మాడ్యూల్ అయిన విక్రమ్ ల్యాండర్‌ని చంద్రుని ఉపరితలంపై విజయవంతంగా సాఫ్ట్ ల్యాండింగ్ చేసి ప్రగ్యాన్ రోవర్‌ని విడుదల చేయడం జరిగింది. ఈ నేపథ్యంలో చంద్రయాన్-3 పంపిన దృశ్యాలంటూ కొన్ని ఫొటోలు, వీడియోలు సోషల్ మీడియాలో బాగా ప్రచారంలో ఉన్నాయి. దీంట్లో ఎంత నిజముందో ఇప్పుడు చూద్దాం.
దృశ్యం 1:
చంద్రయాన్-3 చంద్రుడిపై చిత్రీకరించిన తొలి వీడియో అని చెప్తూ ఒక రోవర్‌ను చూపుతున్న వీడియో ఒకటి సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
ముందుగా వీడియోలోని దృశ్యాలను రివర్స్ ఇమేజ్ సెర్చ్ చేయగా, ఇదే ఫొటోని నాసా అధికారిక వెబ్‌సైట్లో గుర్తించాం. ఈ రోవర్ 2011లో అంగారక గ్రహం పైకి ప్రయోగించబడ్డ “క్యూరియాసిటీ” రోవర్ అని నాసా వెబ్‌సైట్లో పేర్కొన్నారు. 2014 ఏప్రిల్, మే మధ్యలో రోవర్ చేతికి ఉన్న కెమెరా ద్వారా తీసిన అనేక ఫొటోలను కలపగా ఈ ఫోటో రూపొందిందని వెబ్‌సైట్లో వెల్లడించారు. ఇక చంద్రయాన్-3 ల్యాండింగ్ తర్వాత ఇస్రో విడుదల చేసిన దృశ్యాలను ఇక్కడ చూడవచ్చు.
దృశ్యం 2:
పై దృశ్యం 2020లో అంగారకుడిపైకి నాసా ప్రయోగించిన “పర్సెవెరెన్స్ రోవర్” తీసిన ఫోటో. 31 జనవరి 2023లో రోవర్ ఈ ఫోటోని తీసినట్లుగా నాసా వెబ్‌సైట్ పేర్కొంది.
దృశ్యం 3:
పై దృశ్యం 2003లో అంగారకుడిపైకి నాసా ప్రయోగించిన “ఆపర్చునిటీ రోవర్” తీసిన ఫోటో. 29 ఏప్రిల్ 2007లో రోవర్ తన టైరు గుర్తులు చూపుతున్నఈ ఫోటోని తీసినట్లుగా నాసా వెబ్‌సైట్ పేర్కొంది.
దృశ్యం 4:
పై దృశ్యం 2020లో అంగారకుడిపైకి నాసా ప్రయోగించిన “పర్సెవెరెన్స్ రోవర్” తీసిన ఫోటో. 10 సెప్టెంబర్ 2021లో రోవర్ ఈ సెల్ఫీని తీసినట్లుగా నాసా వెబ్‌సైట్ పేర్కొంది.
దృశ్యం 5:
పై వీడియోలో ఉన్న దృశ్యాలను అంగారకుడిపై పరిశోధనలు జరుపుతున్న నాసాకు చెందిన “పర్సెవెరెన్స్ రోవర్” 13 జూన్ 2022న చిత్రీకరించినట్లుగా నాసా వెబ్‌సైట్ పేర్కొంది.


text:
సంబంధంలేని పాత వీడియోలను కేరళలో ముస్లింలు RSS కార్యకర్తని మసీదులో తల నరికి చంపారంటూ షేర్ చేస్తున్నారు - FACTLY
Sai Krishna Muthyanolla
November 23, 2021
ఇటీవల కేరళలోని పాలక్కాడ్‌లో సంజిత్ అనే ఒక RSS కార్యకర్తని కొందరు వ్యక్తులు నరికి చంపిన ఘటనను వార్తా సంస్థలు రిపోర్ట్ చేసాయి. ఈ నేపథ్యంలోనే ‘RSS కార్యకర్తను మసీద్‌లోకి తీసుకెళ్లి తల నరికిన కేరళ ముస్లింలు’ అంటూ ఒక వీడియోని షేర్ చేసిన పోస్ట్ (ఇక్కడ మరియు ఇక్కడ) సోషల్ మీడియా విస్తృతంగా షేర్ అవుతున్నాయి. ఈ వీడియోకి సంబంధించి వివరణ కోరుతూ మా వాట్సాప్ టిప్‌లైన్‌కు (+91 9247052470) చాలా అభ్యర్ధనలు కూడా వచ్చాయి. ఈ కథనం ద్వారా ఆ వీడియోకి సంబంధించిన నిజమేంటో చూద్దాం.
క్లెయిమ్: కేరళలో ముస్లింలు, RSS కార్యకర్తను మసీదులోకి తీసుకెళ్లి తల నరికిన వీడియో.
ఫాక్ట్ (నిజం): వీడియోలో కొందరు ముస్లిం వ్యక్తులు ఒకతనిని లాకెళ్తున్న దృశ్యాలు ఉత్తరప్రదేశ్‌లోని సిక్రీలో అనుజ్ అనే ఒక ఎలక్ట్రిసిటీ డిపార్టుమెంటు లైన్‌మెన్‌పై అదే  గ్రామానికి చెందిన కొందరు వ్యక్తులు దాడి చేసిన ఘటనకి సంబంధించింది. ఇక ఒక వ్యక్తిని కట్టేసి నరికే దృశ్యాలు 2018లో వెనిజులా దేశంలో మేగాబండాస్ అనే క్రిమినల్ గ్యాంగుల  మధ్య జరిగిన గొడవలో ఒక గ్యాంగ్, ప్రత్యర్థి గ్యాంగ్‌కి చెందిన ఒక వ్యక్తిని కిడ్నాప్ చేసి గొంతు కోసి చంపేసిన ఘటనకు సంబంధించినవి. పైగా ఇటీవల కేరళలో ముస్లింలు RSS కార్యకర్తను మసీద్‌లోకి  లాకెళ్ళి నరికి చంపిన ఘటనేది కూడా జరగలేదు. కావున పోస్టు ద్వారా చెప్పేది తప్పు.
వైరల్ అవుతున్న వీడియో రెండు వీడియోలను డిజిటల్‌గా అతికించినట్టు, ఈ రెండు వీడియోల గురించిన వివరణను విడిగా కింద చూద్దాం.
వీడియో 1:
కొందరు ముస్లిం వ్యక్తులు ఒక వ్యక్తిని లాక్కొని వెతున్న ఈ వీడియో ఉత్తరప్రదేశ్‌లోని ముజఫర్‌నగర్‌లో మే 2021లో జరిగిన ఒక ఘటనకి సంబంధించింది. ఈ ఘటనని పలు లోకల్ హిందీ వార్తా సంస్థలు రిపోర్ట్ చేసాయి, ఈ రిపోర్ట్స్ ప్రకారం వీడియోలో దెబ్బలు తిన్న వ్యక్తి పేరు అనుజ్, అతను ఎలక్ట్రిసిటీ డిపార్టుమెంటులో లైన్‌మెన్‌గా పనిచేస్తున్నాడు. అనుజ్ పని మీద సిక్రీకి వెళ్ళినప్పుడు అదే గ్రామానికి చెందిన సల్మాన్, అతని సోదరుడు తమ కేబుల్ మార్చమని అనుజ్‌ని కోరగా అతను నిరాకరించడంతో గొడవ మొదలైంది, ఈ క్రమంలోనే గ్రామానికి చెందిన పలువురు అనుజ్‌పై దాడి చేసారు.
ఈ ఘటను రిపోర్ట్ చేసిన మరికొన్ని వార్తా కథనాలు ఇక్కడ మరియు ఇక్కడ చూడొచ్చు. ఇదే వీడియో ఒక వ్యక్తి ట్విట్టర్‌లో షేర్ చేయగా, ఈ ట్వీట్‌కి ముజఫర్‌నగర్ పోలీస్ స్పందిస్తూ ఈ ఘటనలో నిందితులపై కేసు నమోదు చేసినట్టు తెలిపారు.
थाना भोपा पुलिस द्वारा 07 नामजद व 10-12 अज्ञात अभियुक्तों के विरुद्ध सुसंगत धाराओं में अभियोग पंजीकृत किया गया है। अभियुक्तों की शीघ्र गिरफ्तारी की जाएगी, स्थानीय पुलिस द्वारा अन्य विधिक कार्यवाही की जा रही है।
వీడియో 2:
ఇక ఒక వ్యక్తిని తాళ్ళతో కట్టేసి, నరికిన వీడియో వెనిజులా దేశంలో జరిగిన ఘటనకి సంబంధించింది. వీడియో యొక్క స్క్రీన్ షాట్స్‌ని రివర్స్ ఇమేజ్ సెర్చ్ చేయగా ఇవే దృశ్యాలను 2018లో రిపోర్ట్ చేసిన పలు వార్తా కథనాలు మాకు కనిపించాయి. ఈ కథనాల ప్రకారం వెనిజులాలో మేగాబండాస్ అనే క్రిమినల్ గ్యాంగుల మధ్య జరిగిన గొడవలో ఒక గ్యాంగ్ ప్రత్యర్థి గ్యాంగ్‌కి చెందిన ఒక వ్యక్తిని కిడ్నాప్ చేసి, తెలియని ప్రదేశంలో గొంతు కోసి చంపేశారు. వైరల్ వీడియో ఈ ఘటనకి సంబంధించిందే.
ఈ ఘటనని 2018లో రెండు క్రిమినల్ గ్యాంగ్స్ మధ్య జరిగిన ఘటనగా రిపోర్ట్ చేసిన మరికొన్ని వార్తా కథనాలు ఇక్కడ మరియు ఇక్కడ చూడొచ్చు.
ఈ ఆర్టికల్ మొదట్లో తెలిపిన ఘటన మినహాయిస్తే, ఇటీవల కేరళలో ముస్లింలు RSS కార్యకర్తను మసీదులోకి లాకెళ్ళి నరికి చంపిన ఘటనేది జరగలేదు, ఒకవేళ ఇలాంటి ఘటన నిజంగా జరిగి ఉంటే, వార్తా సంస్థలు దీనిని రిపోర్ట్ చేసి ఉండేది, కాకపోతే మాకు కేరళలో ఇలాంటి ఘటన జరిగినట్టు ఆధారాలు లభించలేదు.
చివరగా, సంబంధంలేని పాత వీడియోలను కేరళలో ముస్లింలు RSS కార్యకర్తను మసీదులోకి తీసుకెళ్లి తల నరికి చంపారంటూ షేర్ చేస్తున్నారు.

created: November 23, 2021


text:
ఆంధ్రప్రదేశ్ కు సంబంధం లేని వీడియోని కాకినాడ బీచ్ సమీపంలో సింహం సంచరిస్తున్న దృశ్యాలుగా షేర్ చేస్తున్నారు - FACTLY
Sai Krishna Muthyanolla
June 29, 2021
కాకినాడ బీచ్ సమీపంలో సింహం సంచరిస్తున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: కాకినాడ బీచ్ సమీపంలో సింహం సంచరిస్తున్న దృశ్యాలు.
ఫాక్ట్ (నిజం): పోస్టులో షేర్ చేసిన వీడియోని ఇటీవల దేశంలోని వివిధ ప్రదేశాలకు ముడి  పెడుతూ సోషల్ మీడియాలో షేర్ చేస్తున్నారు. ఈ వీడియో గుజరాత్ కి సంబంధించిందని తమిళనాడు అటవీశాఖ శాఖ అధికారులు తెలుపుతున్నపటికి, ఆ విషయాన్నీ ద్రువీకరించేలా ఎటువంటి అధికారిక సమాచారం ఇంటర్నెట్ లో దొరకలేదు. కాకినాడ బీచ్ లో సింహం సంచరిస్తుందని రిపోర్ట్ చేస్తూ ఇటీవల ఎటువంటి వార్తలు రాలేదు. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న క్లెయిమ్ కు సంబంధించిన వివరాల కోసం గూగుల్ లో వెతకగా, ఆంధ్రప్రదేశ్ రాష్ట్రంలోని కాకినాడ బీచ్ లో సింహం సంచరిస్తున్న విషయాన్ని రిపోర్ట్ చేస్తూ ఎటువంటి న్యూస్ ఆర్టికల్ పబ్లిష్ అవలేదని తెలిసింది.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఈ వీడియో గురించి రిపోర్ట్ చేస్తూ ‘Tamil Samayam’ న్యూస్ వెబ్సైటు 21 జూన్ 2021 నాడు ఆర్టికల్ పబ్లిష్ చేసినట్టు తెలిసింది. తమిళనాడు తలైయుతూ రైల్వే స్టేషన్ సమీపంలో సింహం సంచరిస్తున్న దృశ్యాలుగా ఈ వీడియోని సోషల్ మీడియాలో వైరల్ చేసినట్టు ఈ ఆర్టికల్ లో తెలిపారు. సోషల్ మీడియాలో వైరల్ అవుతున్న ఈ వీడియో తమిళనాడుకి సంబంధించింది కాదని, గుజరాత్ రాష్ట్రంలోని ఒక ఫ్యాక్టరీ సమీపంలో తీసినట్టు తమిళనాడు అటవీశాఖ శాఖ అధికారులు స్పష్టం చేసారు.
కొందరు ఈ వీడియోని తమిళనాడు తిరునేల్వేలి నగరంలోని శంకర్ సిమెంట్ ప్లాంట్ సమీపంలో తీసినట్టుగా సోషల్ మీడియాలో షేర్ చేసినప్పుడు, దానికి సంబంధించి స్పష్టతనిస్తూ తిరునేల్వేలి DSP అర్జున్ సరవనన్ ట్వీట్ పెట్టారు. సోషల్ మీడియాలో వైరల్ అవుతున్న సింహం వీడియో తిరునేల్వేలి సిమెంట్ ఫ్యాక్టరీ సమీపంలో తీసింది కాదని DSP అర్జున్ సరవనన్ తన ట్వీట్ లో తెలిపారు. ఈ వీడియోని గుజరాత్ రాష్ట్రంలోని స్టేట్ సిమెంట్ ఫ్యాక్టరీ సమీపంలో తీసారని అర్జున్ సరవనన్ పేర్కొన్నారు.
పోస్టులో షేర్ చేసిన అవే దృశ్యాలు కలిగిన వీడియోని ‘Namaste Junagdh’ అనే మీడియా సంస్థ 04 జూన్ 2021 నాడు తమ ఫేస్బుక్ పేజిలో షేర్ చేసింది. గుజరాత్ రాష్ట్రం సుత్రపడ నగరంలోని GHCL ఫ్యాక్టరీ సమీపంలో సింహం సంచరిస్తున్న దృశ్యాలని ఈ పోస్టు వివరణలో తెలిపారు. ఈ వీడియోని తమ యూట్యూబ్ ఛానెల్లో కూడా షేర్ చేసారు. అయితే, ఈ విషయాన్నీ ద్రువీకరిస్తూ ఎటువంటి న్యూస్ ఆర్టికల్ పబ్లిష్ అవలేదు. గుజరాత్ రాష్ట్రంలో సింహాలు పలు సార్లు జనసముహంలో సంచరించిన ఘటనలు ఇంతకు ముందు  చోటుచేసుకున్నాయి. ఆ వీడియోలని ఇక్కడ, ఇక్కడ చూడవచ్చు. పోస్టులో షేర్ చేసిన వీడియో ఎక్కడిదో స్పష్టంగా తెలియనప్పటికీ, ఈ వీడియో కాకినాడ బీచ్ సమీపంలో తీసింది కాదని ఖచ్చితంగా చెప్పవచ్చు.
చివరగా, ఆంధ్రప్రదేశ్ కు సంబంధం లేని వీడియోని కాకినాడ బీచ్ సమీపంలో సింహం సంచరిస్తున్న దృశ్యాలుగా షేర్ చేస్తున్నారు.


text:
ఉత్తర్‌ప్రదేశ్ అసెంబ్లీ స్పీకర్ ‘వందేమాతరం తెలుగు’ అని సెషన్ ప్రారంభించలేదు; వందేమాతరం గీతాన్ని సంస్కృతంలో మాత్రమే పాడుతారు - FACTLY
Sai Krishna Muthyanolla
August 19, 2023
ఉత్తర్‌ప్రదేశ్ అసెంబ్లీ సెషన్లో  ప్రతిరోజు అసెంబ్లీ స్పీకర్ వందేమాతరం గీతాన్ని తెలుగులో పాడమని చెప్పినట్టు, తెలుగు రాష్ట్రాలలో ఏ రోజూ కూడా రాష్ట్ర గీతం లేదా జాతీయ గీతం పాడటం జరగదు అంటూ ఒక పోస్ట్ షేర్ చేస్తున్నారు, ఇందులో ఎంత వాస్తవం ఉందో ఈ ఆర్టికల్ ద్వారా చూద్దాం.
క్లెయిమ్: ఉత్తర్‌ప్రదేశ్ అసెంబ్లీ సభలో ప్రతిరోజు అసెంబ్లీ స్పీకర్ వందేమాతరం తెలుగులో అని చెప్పి సెషన్ ప్రారంభిస్తారు. తెలుగు రాష్ట్రాలలో జరిగే అసెంబ్లీ సభలలో, ఏ రోజు కూడా రాష్ట్ర గీతం కానీ జాతీయ గీతం కానీ పాడడం జరగలేదు.
ఫాక్ట్ (నిజం): వందేమాతరం గీతం రచించిన అసలు భాష సంస్కృతం, కానీ బెంగాలీ లిపిలో రాయబడింది. ఈ గీతాన్ని మరొక భాషలో పాడడం అంటూ జరగదు, ఈ గీతం నేషనల్ సింబల్స్ లో ఒక అంశం. తెలుగు రాష్ట్రాలలో అసెంబ్లీ సమావేశాలు మొదలయ్యే రోజున జాతీయ గీతాన్ని పాడి సెషన్ ప్రారంభించడం జరుగుతుంది. కావున పోస్టులో చేసిన క్లెయిమ్ తప్పు
ముందుగా, వైరల్ వీడియోలో పైన ఉన్న న్యూస్ ఛానల్ లోగోని బట్టి కీ వర్డ్ సెర్చ్ చేయగా  ఉత్తర్‌ప్రదేశ్ లోని పలు అసెంబ్లీ సమావేశాల వీడియోలు కనిపించాయి. వాటిని పరిశీలించగా వైరల్ పోస్ట్ కు సంబంధించిన పూర్తి వీడియోను కనుగొనడం జరిగింది. ఈ వీడియో ఉత్తర్‌ప్రదేశ్ రాష్ట్రంలో ఇటీవల జరిగిన అసెంబ్లీ వర్షాకాల సమావేశాలకు సంబంధించింది.  ఈ వీడియో ద్వారా, స్పీకర్ ‘వందేమాతరం తెలుగులో’ అని కాకుండా ‘వందేమాతరం కెలిఏ’ అని అన్నట్టు స్పష్టం అయింది. మిగితా సెషన్ల వీడియోల ద్వారా, వందేమాతరం గీతం ప్రతి రోజు కాకుండా వర్షాకాలం సమావేశాలు (మొదటి రోజు మాత్రమే) ఈ గీతంతో ప్రారంభించినట్టు స్పష్టం అయింది.
వందేమాతరం గీతం బంకించంద్ర ఛటర్జీ సంస్కృతంలో స్వరపరిచారు. 24 జనవరి 1950న రాజ్యాంగ సభ దీనిని ‘జన గణ మన’తో సమాన హోదాను ప్రకటించింది. ఈ గీతానికి సంబంధించిన భాష గురించి వెతకగా, ఒక పోటీ పరీక్షకు సంబంధించిన కేసులో మద్రాస్ హై కోర్ట్ దీని గురించి స్పష్టం చేసిందని పలు వార్త పత్రికల (ఇక్కడ మరియు ఇక్కడ) ద్వారా స్పష్టం అయింది. ఈ కేసులో  వందేమాతరం గీతాన్ని రచించిన అసలు భాష సంస్కృతం, కానీ బెంగాలీ లిపిలో రాయబడింది అని తమిళనాడు అడ్వకేట్ జనరల్ స్పష్టం చేయడం జరిగింది. భారతదేశంలో విభిన్న భాషలతో సంబంధం లేకుండా అందరికి సహజంగా నేషనల్ సింబల్స్ వర్తిస్తాయి. వీటిలో వందేమాతరం కూడా ఒక అంశం. నేషనల్ సింబల్స్ అంశాల యొక్క  వివరాలు ఇక్కడ చూడండి.
తెలుగు రాష్ట్రాల అసెంబ్లీ సభలలో రాష్ట్ర గీతం లేదా జాతీయ గీతం పాడరు అన్న క్లెయిమ్ క్లెయిమ్ గురించి వెతకగా తెలంగాణ మరియు ఆంధ్ర ప్రదేశ్ అసెంబ్లీ సమావేశాలను  జాతీయ గీతం అయిన ‘జన గణ మన’తో  ప్రారంభిస్తారు అని స్పష్టం అయింది. దీనికి సంబంధించిన  వీడియోలు  ఇక్కడ, ఇక్కడ, ఇక్కడ, మరియు ఇక్కడ చూడవచ్చు.
చివరిగా, ఉత్తర్‌ప్రదేశ్ అసెంబ్లీ స్పీకర్ ‘వందేమాతరం తెలుగు’ అని సెషన్ ప్రారంభించలేదు; వందేమాతరం గీతాన్ని సంస్కృతంలో మాత్రమే పాడుతారు. తెలుగు రాష్ట్రాలలో అసెంబ్లీ సమావేశాలు మొదలయ్యే రోజున జాతీయ గీతాన్ని పాడి సెషన్ ప్రారంభించడం జరుగుతుంది.


text:
ఈ పోస్టులోని వ్యాఖ్యలు యోగి ఆదిత్యనాథ్ చేసినవి కాదు - FACTLY
Sai Krishna Muthyanolla
October 7, 2020
“ఆడవాళ్ళని చుస్తే మగవాళ్ళకి అత్యాచారం చేయాలనిపిస్తుంది, అందుకే స్త్రీలు వంట గదికే పరిమితం అవ్వాలి” అని ఉత్తరప్రదేశ్ ముఖ్యమంత్రి యోగి ఆదిత్యనాథ్ అన్నట్టుగా చెప్తున్న పోస్ట్ ఒకటి సోషల్ మీడియాలో వైరల్ అవుతోంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఆడవాళ్ళని చుస్తే మగవాళ్ళకి అత్యాచారం చేయాలనిపిస్తుంది, అందుకే స్త్రీలు వంట గదికే పరిమితం అవ్వాలి అని ఉత్తరప్రదేశ్ ముఖ్యమంత్రి యోగి ఆదిత్యనాథ్ అన్నాడు.
ఫాక్ట్(నిజం): పోస్టులోని వ్యాఖ్యలు యోగి ఆదిత్యనాథ్ నిజంగానే అన్నట్టు అధరాలు లేవు. దీనికి సంబంధించి ఎలాంటి వార్తా కథనాలు కూడా లేవు. కాకపోతే యోగి తన వెబ్సైటు లో ఆడవారి గురించి రాసిన ఒక వ్యాసంలో వారిని ఉద్దేశించి కొన్ని వివాదాస్పద వ్యాఖ్యలు చేసాడు. కావున పోస్టు ద్వారా చెప్పేది తప్పు.
యోగి ఆదిత్యనాథ్ పోస్టులోని వ్యాఖ్యలు నిజంగానే చేసినట్టు వార్తా కథనాలు గాని అధికారిక /అనధికారిక సమాచారంగాని మాకు లభించలేదు. యోగి ఈ వ్యాఖ్యలు చేసినట్టు ఎటువంటి ఆధారాలు కూడా లేవు. ఐతే యోగి ఆదిత్యనాథ్ తన వెబ్సైటులో రాసిన “मातृशक्ति  भारतीय संस्कृति के सन्दर्भ में” (భారతీయ సంసకృతి నేపథ్యంలో మాతృశక్తి) అనే వ్యాసంలో స్త్రీల గురించి కొన్ని వివాదాస్పద వ్యాఖ్యలు చేసాడు. ఈ వ్యాసం యొక్క ఆర్కైవ్డ్ వెర్షన్ ఇక్కడ చూడొచ్చు. యోగి రాసిన వ్యాసంలోని కొన్ని వ్యాఖ్యలు కింద చూడొచ్చు.
“స్త్రీలను చిన్న వయసులో తండ్రి, యవ్వనంలో భర్త, వృధ్యాప్యంలో కొడుకుల చేత రక్షింపబడతాడు. శాస్త్రాలు కూడా స్త్రీలని అన్ని వేళల రక్షించాలని చెప్తున్నాయి కాబట్టి స్త్రీలలకు ఒంటరిగా ఉండే సామర్ధ్యం లేదు”
“మగవారికి పురుష లక్షణాలతో పాటు స్త్రీ లక్షణాలు వంటివి ఉంటె వారు దేవుడవుతారు. అదే స్త్రీలకి మగ  లక్షణాలు వస్తే వారు రాక్షసులవుతారు”
“స్త్రీలను ఎప్పుడు పరిరక్షించాలి, స్త్రీలకి స్వతంత్రం అవసరంలేదు. స్త్రీలను రక్షించి వారి శక్తికి దారి చూపాలి”
యోగి రాసిన ఈ వ్యాసం గురించిన వార్తా కథనాలు ఇక్కడ, ఇక్కడ మరియు ఇక్కడ చదవచ్చు.
ఇటీవలే ఉత్తరప్రదేశ్ లోని హత్రాస్ లో జరిగిన 19 ఏళ్ళ యువతి  అత్యాచార ఘటన నేపథ్యంలో పోస్టులో ఉన్న వార్త లాంటి తప్పుదోవ పట్టించే వార్తలు సోషల్ మీడియాలో విస్తృతంగా  షేర్ చేస్తున్నారు.
చివరగా, పోస్టులో చెప్పిన వ్యాఖ్యలు యోగి ఆదిత్యనాథ్ చేసినవి కాదు.

created: October 7, 2020


text:
ఉత్తరప్రదేశ్ సీఎం యోగి ఆదిత్యనాథ్ మళ్లీ అధికారంలోకి వస్తే అంబేడ్కర్ స్మారక చిహ్నాలను తొలగించి వాటి స్థానంలో టెంట్ హౌస్‌లను తెరుస్తామని అనలేదు - FACTLY
Sai Krishna Muthyanolla
March 29, 2024
మళ్ళీ మేము అధికారంలోకి వస్తే, అన్ని అంబేడ్కర్ విగ్రహాలు తొలగిస్తాం, అంబేడ్కర్ పేరు మీద ఉన్న విద్యాసంస్థలు  సంస్థలు అంతం చేస్తాము, ఆస్థానంలో కొత్త టెంట్ హౌస్ తెరుస్తాం అని ఉత్తరప్రదేశ్ ముఖ్యమంత్రి యోగి ఆదిత్యనాథ్ అన్నారు అని చెప్తూ ఉన్న పలు పోస్టులు (ఇక్కడ, ఇక్కడ, & ఇక్కడ) సోషల్ మీడియాలో వైరల్ అవుతున్నాయి. దీనికి మద్దతుగా యోగి ఆదిత్యనాథ్ అంబేడ్కర్ గురించి మాట్లాడుతున్న వీడియో ఒకటి జత చేసి షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: మేము మళ్ళీ అధికారంలోకి వస్తే, అన్ని అంబేడ్కర్ విగ్రహాలు తొలగించి ఆస్థానంలో టెంట్ హౌస్‌లను తెరుస్తాం అని ఉత్తరప్రదేశ్ ముఖ్యమంత్రి యోగి ఆదిత్యనాథ్  అన్నారు.
ఫాక్ట్(నిజం): ఈ వీడియో 25 ఫిబ్రవరి 2023 నాడు ఉత్తరప్రదేశ్ బడ్జెట్ సమావేశాలలో ఉత్తరప్రదేశ్ ముఖ్యమంత్రి యోగి ఆదిత్యనాథ్ ప్రసంగానికి సంబంధించినది. వాస్తవంగా, సభలో యోగి ఆదిత్యనాథ్ మాట్లాడుతూ, అంబేడ్కర్ పట్ల సమాజ్ వాదీ పార్టీ వైఖరిని విమర్శిస్తూ ఈ వ్యాఖ్యలు చేసారు. యూపీ సీఎం యోగి మాట్లాడుతూ, “మీరు (సమాజ్ వాదీ పార్టీ) భీంరావ్ అంబేడ్కర్ కి ఎలాంటి మర్యాద ఇచ్చారో అందరికి తెలుసు, ఆయన పేరు మీద ఉన్న సంస్థల పేర్లు మార్చారు, ఇంకా ఏం చేయలేదు చెప్పండి, సమాజ్ వాదీ పార్టీ అధికారంలోకి వస్తే, అన్ని అంబేడ్కర్ స్మారక కేంద్రాలను తొలగించి టెంట్,హౌస్‌లు,పెళ్లిళ్ల ఫంక్షన్ హాల్లు తెరుస్తామని ఎన్నికలలో ప్రకటన కూడా చేసారు, మీరు ఇప్పుడు సామజిక న్యాయం గురించి మాట్లడం విడ్డూరంగా ఉంది ” అని అన్నారు. కావున పోస్టు ద్వారా చెప్పేది తప్పు.
ఈ వైరల్ వీడియోని గమనిస్తే, వీడియోలో ‘UP Tak’ లోగో ఉండటం మనం గమనించవచ్చు, దీని ఆధారంగా తగిన కీవర్డ్స్ ఉపయోగించి ఇంటర్నెట్‌లో వెతకగా, ఇవే దృశ్యాలు కలిగిన కొంత అధిక నిడివి గల వీడియోని ‘UP Tak’ తమ యూట్యూబ్ ఛానెల్‌లో 28 ఫిబ్రవరి 2023 నాడు పబ్లిష్ చేసినట్టు తెలిసింది. ఈ వీడియో యొక్క వివరణలో, యోగి ఆదిత్యనాథ్ ఎస్పీకి(సమాజ్ వాదీ పార్టీ) ఆ రోజులను గుర్తు చేశారు; ఇంతకుముందు అంబేద్కర్‌ను అవమానించేవాళ్ళు, ఇప్పుడు న్యాయం గురించి మాట్లాడుతున్నారు.(హిందీ నుండి తెలుగు అనువాదం) అని రాసి ఉంది.
ఈ సమాచారం ఆధారంగా ఈ యోగి ఆదిత్యనాథ్ ప్రసంగం యొక్క పూర్తి వీడియో కోసం తగిన కీవర్డ్‌లను ఉపయోగించి ఇంటర్నెట్‌లో వెతకగా, ఈ యోగి ఆదిత్యనాథ్ ప్రసంగం యొక్క పూర్తి నిడివి గల వీడియోని ‘Live Hindustan’ అనే వార్త సంస్థ తమ యూట్యూబ్ ఛానెల్‌లో 25 ఫిబ్రవరి 2023 నాడు లైవ్ టెలికాస్ట్ చేసినట్టు తెలిసింది. ఈ వీడియో 2023 ఉత్తరప్రదేశ్ బడ్జెట్ సమావేశాలకి సంబంధించినది అని తెలుస్తుంది.
ఈ వీడియోని పూర్తిగా పరిశీలిస్తే, వైరల్ వీడియో క్లిప్పింగ్ లోని దృశ్యాలు  టైంస్టాంప్ 1:04:13వద్ద మొదలై, టైంస్టాంప్ 1:04:36 వద్ద ముగుస్తుంది అని తెలిసింది. యూపీ సీఎం యోగి మాట్లాడుతూ, “అంబేడ్కర్ దళితులను శృధ్రులూ అని పేర్కొనవద్దు అని చెప్పాడు, మీరు (సమాజ్ వాదీ పార్టీ)భీంరావ్ అంబేడ్కర్ కి ఎలాంటి మర్యాద ఇచ్చారో అందరికీ  తెలుసు, ఆయన పేరు మీద ఉన్న సంస్థల పేర్లు మార్చారు, ఇంకా ఏం చేయలేదు చెప్పండి, మీరు (సమాజ్ వాదీ పార్టీ) ఎన్నికలలో ప్రకటన కూడా చేసారు, మేము (సమాజ్ వాదీ పార్టీ)అధికారంలోకి వస్తే, అన్ని అంబేడ్కర్ స్మారక కేంద్రాలను తొలగించి టెంట్ హౌస్, పెళ్లిళ్ల ఫంక్షన్ హాల్లు తెరుస్తామని ఎన్నికలలో ప్రకటన కూడా చేసారు, మీరు ఇప్పుడు సామజిక న్యాయం గురించి మాట్లడం విడ్డూరంగా ఉంది ” అని అన్నారు. వాస్తవంగా, సభలో యోగి ఆదిత్యనాథ్ సమాజ్ వాదీ పార్టీని విమర్శిస్తూ ఈ వ్యాఖ్యలు చేసారు. ఇదే విషయాన్ని రిపోర్ట్ చేస్తున్న “టైమ్స్ అఫ్ ఇండియా” కథనాన్ని ఇక్కడ చూడవచ్చు.
చివరగా, ఉత్తరప్రదేశ్ ముఖ్యమంత్రి యోగి ఆదిత్యనాథ్ మళ్లీ అధికారంలోకి వస్తే అంబేద్కర్ స్మారక చిహ్నాలను తొలగించి వాటి స్థానంలో టెంట్ హౌస్‌లను తెరుస్తామని అని అనలేదు.


text:
ప్రభుత్వ ఉద్యోగుల పిల్లలను ప్రభుత్వ విద్యాలయాల్లోనే చదివించాలని యూపీ సీఎం యోగి ఆదిత్యనాథ్ ఆదేశాలు జారీ చేయలేదు - FACTLY
Sai Krishna Muthyanolla
April 15, 2022
ప్రభుత్వ ఉద్యోగుల పిల్లలను ప్రభుత్వ విద్యాలయాల్లోనే చదివించాలని ఉత్తరప్రదేశ్ ముఖ్యమంత్రి యోగి ఆదిత్యనాథ్ ఆదేశాలు జారీచేసారని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఉద్యోగులు అలా చేయకపోతే ప్రమోషన్లు, ఇంక్రిమెంట్లు, ప్రభుత్వం ద్వారా వచ్చే సదుపాయాలు వదులుకోవాలని పోస్ట్ ద్వారా అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ప్రభుత్వ ఉద్యోగుల పిల్లలను ప్రభుత్వ విద్యాలయాల్లోనే చదివించాలని ఉత్తరప్రదేశ్ ముఖ్యమంత్రి యోగి ఆదిత్యనాథ్ ఆదేశాలు జారీ చేసారు.
ఫాక్ట్: ప్రభుత్వ ఉద్యోగుల పిల్లలను ప్రభుత్వ విద్యాలయాల్లోనే చదివించాలని ఉత్తరప్రదేశ్ ముఖ్యమంత్రి ఆదేశాలు జారీ చేసినట్టు ఎటువంటి ఆధారాలు దొరకలేదు. 2018లో యూపీ సీఎం యోగి ఆదిత్యనాథ్ ప్రభుత్వ ఉపాధ్యాయులను తమ పిల్లలను ప్రభుత్వ పాఠశాలల్లో చేర్పించాలని కోరారు. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా, ఉత్తరప్రదేశ్ ముఖ్యమంత్రి యోగి ఆదిత్యనాథ్ అటువంటి ఆదేశాలు జారీచేసారని ఎక్కడా కూడా ఎటువంటి సమాచారం లేదు. ఒకవేళ నిజంగానే అలాంటి ఆదేశాలు ఇచ్చి ఉంటే, అన్నీ ప్రముఖ వార్తాపత్రికలు దాని గురించి ప్రచురించేవి.
ప్రభుత్వ ఉద్యోగులందరూ తమ పిల్లలను రాష్ట్ర ప్రాథమిక పాఠశాలలకు పంపేలా ఆరు నెలల్లోగా విధివిధానాలను రూపొందించాలని ఉత్తరప్రదేశ్ ప్రభుత్వ ప్రధాన కార్యదర్శిని అలహాబాద్ హైకోర్టు 2015లోనే ఆదేశించింది. అప్పట్లో జస్టిస్ సుధీర్ అగర్వాల్‌తో కూడిన సింగిల్ జడ్జి ధర్మాసనం ఉత్తర్వులు జారీ చేసింది. తదుపరి సెషన్ నుండి తన ఆర్డర్ అమలులోకి రావాలని పేర్కొంటూ, ఆరు నెలల్లోగా నివేదికను కోర్టు కోరింది. ఉత్తరప్రదేశ్ రాష్ట్రంలో ఇప్పుడైతే ప్రభుత్వం అటువంటి ఆదేశాలు జారీ చేసినట్టు ఎక్కడా న్యూస్ ఆర్టికల్స్ లేవు.
2018లో యూపీ సీఎం యోగి ఆదిత్యనాథ్ ప్రభుత్వ ఉపాధ్యాయులను తమ పిల్లలను ప్రభుత్వ పాఠశాలల్లో చేర్పించాలని కోరారు. ఇలా చేస్తే పిల్లలను ప్రభుత్వ పాఠశాలల్లో చేర్పించాలనే విశ్వాసం ఇతరులకు కలుగుతుందని సీఎం అన్నారు.
చివరగా, ప్రభుత్వ ఉద్యోగుల పిల్లలను ప్రభుత్వ విద్యాలయాల్లోనే చదివించాలని యూపీ సీఎం యోగి ఆదిత్యనాథ్ ఎటువంటి ఆదేశాలు జారీ చేయలేదు.


text:
లాక్ డౌన్ విధించడానికి ముందు కుటుంబం ఆత్మహత్య చేసుకున్న ఫోటో పెట్టి, వారు ఆహారం లేక ఆత్మహత్య చేసుకున్నట్టు షేర్ చేస్తున్నారు - FACTLY
Sai Krishna Muthyanolla
May 20, 2020
ఒక ఫోటో ని ఫేస్బుక్ లో పోస్టు చేసి, ‘ఉత్తర ప్రదేశ్ లోని ఫతేపూర్ జిల్లాలో ఒక తల్లిపేదరికం తో విసిగిపోయి తననలుగురు కూతుర్లుకు విషం ఇచ్చి తను కూడా విషం తీసుకుని ఆత్మహత్య చేసుకుంది’ అని దాని గురించి చెప్తున్నారు. అయితే, FACTLY విశ్లేషణలో  ఆ ఘటన ఉత్తర ప్రదేశ్ లోని ఫతేపూర్ జిల్లాలోనే జరిగినట్లుగా తేలింది, కానీ వారు ఆత్మహత్య చేసుకుంది పేదరికం వల్ల కాదని, కుటుంబ కలహాల వల్ల అని తెలిసింది. ఒక మహిళకి తన భర్తతో గొడవ అవడంతో తన నలుగురు కూతుర్లకు విషం తాగించి, ఆ తరవాత తాను కూడా విషం తాగి మరణించింది. అంతేకాదు, ఆ ఘటన భారత దేశం లో లాక్ డౌన్ విధించడం కంటే ముందే (1 ఫిబ్రవరి 2020 న) జరిగింది.
సోర్సెస్:
క్లెయిమ్ – ఫేస్బుక్ పోస్ట్ (ఆర్కైవ్డ్)
ఫాక్ట్ –
1. న్యూస్ ఆర్టికల్ –  https://www.patrika.com/fatehpur-news/woman-commit-suicide-with-her-4-daughters-in-uttar-pradesh-fatehpur-5717170/
2. న్యూస్ ఆర్టికల్ –  https://www.amarujala.com/photo-gallery/uttar-pradesh/kanpur/mother-committed-suicide-with-her-four-daughter-in-fatehpur-up
3. న్యూస్ ఆర్టికల్ –  http://www.udnews24.in/%E0%A4%95%E0%A5%8C%E0%A4%A8-%E0%A4%B9%E0%A5%88-%E0%A4%86%E0%A4%9C-%E0%A4%9C%E0%A4%BF%E0%A4%B8%E0%A4%95%E0%A5%80-%E0%A4%86%E0%A4%81%E0%A4%96%E0%A5%8B-%E0%A4%B8%E0%A5%87-%E0%A4%86%E0%A4%81%E0%A4%B8/
Did you watch our new video?


text:
అయోధ్య దీపోత్సవానికి ఉత్తరప్రదేశ్ ప్రభుత్వం 133 కోట్ల రూపాయులు ఖర్చు చేసిందని వస్తున్న వార్తలు తప్పు - FACTLY
Sai Krishna Muthyanolla
October 31, 2019
అయోధ్య లో నిర్వహించిన దీపోత్సవానికి ఉత్తరప్రదేశ్ ప్రభుత్వం సుమారు 133 కోట్ల రూపాయులు ఖర్చు చేసిందని చెప్తూ ఒక పోస్ట్ ని సోషల్ మీడియా లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
అయోధ్య దీపోత్సవానికి 133 కోట్ల రూపాయులు ఖర్చు చేసిన ఉత్తరప్రదేశ్ ప్రభుత్వం.
ఫాక్ట్ (నిజం): అయోధ్య దీపోత్సవానికి ఉత్తరప్రదేశ్ ప్రభుత్వం వేసిన అంచనా సుమారు 1.33 కోట్ల రూపాయులు మాత్రమే, 133 కోట్లు కాదు. కావున పోస్ట్ లో చెప్పింది తప్పు.
పోస్ట్ లోని విషయం గురించి గూగుల్ లో వెతకగా, అదే విషయాన్ని ప్రముఖ వార్తాసంస్థలు [ఆంధ్రజ్యోతి (ఆర్కైవ్డ్),  న్యూస్18 (ఆర్కైవ్డ్), ఈనాడు (ఆర్కైవ్డ్), టీవీ5 (ఆర్కైవ్డ్), వన్ ఇండియా తెలుగు (ఆర్కైవ్డ్) మరియు మైక్ టీవీ  (ఆర్కైవ్డ్)] కూడా ప్రచురించాయని తెలుస్తుంది.
అయితే, ఒక జర్నలిస్ట్ మాత్రం సుమారు 1.33 కోట్ల రూపాయులు ఉత్తరప్రదేశ్ ప్రభుత్వం అయోధ్య దీపోత్సవానికి కేటాయించిందని తన ట్విట్టర్ అకౌంట్ లో ఒక ప్రెస్ రిలీజ్ ఫోటోని ట్వీట్ చేసాడు.
An update on a massively viral ‘story’ , that claims the @UPGovt spent 133 crore rupees on lighting diyas at Ayodhya . That amount is 1.32 crore rupees ! Looks like someone forgot to mention the (dot) in their story ! I read it first in a very reputed newspaper ! pic.twitter.com/k7npnJvPKt
ఆ ప్రెస్ రిలీజ్ కోసం ఉత్తరప్రదేశ్ అధికారిక వెబ్ సైట్ లో వెతకగా, అక్టోబర్ 22న ఇచ్చిన ప్రెస్ రిలీజ్ లో దీపోత్సవానికి కేటాయించిన డబ్బు వివరాలు ఉన్నట్టుగా తెలుస్తుంది. ఆ ప్రెస్ రిలీజ్ ద్వారా 2019 సంవత్సరంలో నిర్వహిస్తున్న ప్రోగ్రాం కి సుమారు 132.70 లక్షలు (సుమారు 1.33 కోట్లు) ఖర్చు అవుతుందని అంచనా వేసినట్టు తెలుస్తుంది. కావున, అయోధ్య దీపోత్సవానికి అయిన ఖర్చు 133 కోట్లు కాదు.
అంతేకాదు, గత సంవత్సరం బడ్జెట్ లో అయోధ్య దీపోత్సవానికి 50 లక్షలు అంచనా వేసి, తర్వాత సవరించి ఆ అంచనాను 46 లక్షలకు తగ్గించినట్టుగా ఈ సంవత్సరం ఉత్తరప్రదేశ్ బడ్జెట్ లో పర్యాటక విభాగంకి సంబంధించిన వివరాలలో చూడవొచ్చు. అలానే, ఈ సంవత్సరపు అయోధ్య దీపోత్సవానికి బడ్జెట్ లో సుమారు 100 లక్షల (ఒక కోటి)  రుపాయుల అంచనా వేసినట్టు చూడవొచ్చు.
చివరగా, అయోధ్య దీపోత్సవానికి ఉత్తరప్రదేశ్ ప్రభుత్వం 133 కోట్ల రూపాయులు ఖర్చు చేసిందని వస్తున్న వార్తలు తప్పు
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: October 31, 2019


text:
కాలేజీల్లో మొబైల్ ఫోన్ల వాడకాన్ని ఉత్తరప్రదేశ్ ప్రభుత్వం నిషేదించలేదు - FACTLY
Sai Krishna Muthyanolla
October 22, 2019
కాలేజీ మరియు యూనివర్సిటీల్లో మొబైల్ ఫోన్ల వాడకాన్ని ఉత్తరప్రదేశ్ ప్రభుత్వం నిషేదించినట్టు ఉన్న ఒక పోస్ట్ ని సోషల్ మీడియా లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
కాలేజీ మరియు యూనివర్సిటీల్లో మొబైల్ ఫోన్స్ వాడకాన్ని నిషేధించిన ఉత్తరప్రదేశ్ ప్రభుత్వం.
ఫాక్ట్ (నిజం): కాలేజీ మరియు యూనివర్సిటీల్లో మొబైల్ ఫోన్స్ వాడకాన్ని నిషేధిస్తూ తాము ఎటువంటి సర్కులర్ ని రిలీజ్ చేయలేదని ‘Directorate of Higher Education (ఉత్తరప్రదేశ్)’ వారు వివరణ ఇచ్చారు. కావున పోస్ట్ లో చెప్పింది తప్పు.
పోస్ట్ లోని విషయం గురించి గూగుల్ లో ‘మొబైల్ ఫోన్ల వాడకంపై నిషేధం’ అని వెతకగా, ప్రముఖ వార్తాసంస్థలు [టీవీ9 (ఆర్కైవ్డ్), ఈనాడు (ఆర్కైవ్డ్), ఆంధ్రజ్యోతి (ఆర్కైవ్డ్), సాక్షి (ఆర్కైవ్డ్), హెచ్ఎంటీవీ (ఆర్కైవ్డ్), 10టీవీ (ఆర్కైవ్డ్), T న్యూస్ (ఆర్కైవ్డ్), ఆంధ్రప్రభ (ఆర్కైవ్డ్), మైక్ టీవీ (ఆర్కైవ్డ్), నవతెలంగాణ (ఆర్కైవ్డ్), వన్ఇండియా తెలుగు (ఆర్కైవ్డ్) మరియు ap7am (ఆర్కైవ్డ్)] కూడా అదే విషయాన్ని ప్రచురించినట్టుగా చూడవొచ్చు.
వార్తాసంస్థలు ప్రచురించిన ఆర్టికల్స్ లో కాలేజీ మరియు యూనివర్సిటీల్లో మొబైల్ ఫోన్స్ వాడకాన్ని నిషేధిస్తూ ‘Directorate of Higher Education (ఉత్తరప్రదేశ్)’ వారు సర్కులర్ రిలీజ్ చేసినట్టుగా ఉంటుంది. కావున, ఆ సర్కులర్ కోసం ‘Directorate of Higher Education (ఉత్తరప్రదేశ్)’ వారి వెబ్ సైట్ లో వెతకగా, ఆ సర్కులర్ ఎక్కడా కూడా కనిపించదు. కానీ, ఈ వార్త పై వారు ఇచ్చిన వివరణని ఆ వెబ్ సైట్ లోని ‘న్యూస్’ సెక్షన్ లో చూడవొచ్చు. వివరణ లో వందన శర్మ (డైరెక్టర్, ఉన్నత విద్య, ఉత్తరప్రదేశ్) మాట్లాడుతూ మీడియా లో వస్తున్న వార్తలను ఖండించారు. తాము అటువంటి సర్కులర్ ని అసలు రిలీజ్ చేయలేదని కూడా తెలిపింది. అంతేకాదు, ఉత్తరప్రదేశ్ డిప్యూటీ సీ.ఎం. మాట్లాడుతూ కాలేజీ మరియు యూనివర్సిటీల్లో మొబైల్ ఫోన్స్ వాడకాన్ని నిషేధిస్తూ తమ ప్రభుత్వం ఎటువంటి ఆర్డర్ ఇవ్వలేదని తెలిపినట్టు ‘Hindustan Times’ ఆర్టికల్ లో చూడవొచ్చు.
చివరగా, కాలేజీల్లో మొబైల్ ఫోన్ల వాడకాన్ని ఉత్తరప్రదేశ్ ప్రభుత్వం నిషేదించలేదు. అది ఒక ఫేక్ న్యూస్.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: October 22, 2019


text:
ఎడిట్ చేసిన ఫోటోని పెట్టి చర్చిలకి వచ్చిన కానుకల పై ఉత్తరప్రదేష్ ప్రభుత్వం 6% GST విధిస్తుందని తప్పుగా షేర్ చేస్తున్నారు - FACTLY
Sai Krishna Muthyanolla
January 22, 2021
ఉత్తరప్రదేశ్ రాష్ట్రంలో చర్చిలకి వచ్చిన కానుకల పై యోగి ప్రభుత్వం 6% GST (వస్తు సేవల పన్ను) విదిస్తునట్టుగా పబ్లిష్ అయిన న్యూస్ ఆర్టికల్ ఫోటోని, ఒక యూసర్ తన సోషల్ మీడియా పోస్టులో షేర్ చేసారు. ఇదే క్లెయిమ్ తో మరొక యూసర్ ఈ న్యూస్ ఎడిషన్ యొక్క పూర్తి ఫోటోని ని షేర్ చేసారు. ఆ పోస్టులలో ఎంతవరకు నిజముందో చూద్దాం.
క్లెయిమ్: ఉత్తరప్రదేశ్ రాష్ట్రంలో చర్చిలకి వచ్చిన కానుకల పై యోగి ప్రభుత్వం 6% GST విధిస్తుంది.
ఫాక్ట్ (నిజం): పోస్టులో షేర్ చేసిన ఈ ఫోటో ఎడిట్ చేయబడినది. ఫోటోలో కనిపిస్తున్న న్యూస్ పేపర్ పబ్లిష్ అయ్యింది 11 జనవరి 2010 నాడు. అంటే, భారత ప్రభుత్వం GST చట్టాన్ని తీసుకురాకముందే ఈ ఆర్టికల్ పబ్లిష్ అయినట్టు తెలుస్తుంది. ఉత్తరప్రదేశ్ ప్రభుత్వం చర్చిలకి వచ్చిన కానుకల పై 6% GST విధిస్తునట్టుగా ఎటువంటి అధికారిక సమాచారం లేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన న్యూస్ ఆర్టికల్ ఫోటోని రివర్స్ ఇమేజ్ సెర్చ్ చేసి వెతికితే, ఈ న్యూస్ పేపర్ ఎడిషన్ యొక్క పూర్తి ఫోటో దొరికింది. కానీ, పోస్టులో చూపించిన హెడ్లైన్, ఈ న్యూస్ పేపర్ ఎడిషన్ లో పబ్లిష్ అవ్వలేదు. ఒరిజినల్ ఎడిషన్ లో ‘Ex-PM Gowda spews abuse at K’taka CM’ అనే హెడ్లైన్ తో ఆర్టికల్ పబ్లిష్ అయ్యి ఉంది.  ‘The Times of India’ న్యూస్ ఎడిషన్ లో పబ్లిష్ అయిన ఈ ఆర్టికల్, 2010లో కర్ణాటక రాష్ట్రంలో జరిగిన ఒక ఘటన గురించి రిపోర్ట్ చేసింది. పోస్టులో షేర్ చేసిన ఆర్టికల్ లోని దేవ గౌడ ఫోటో, ఈ న్యూస్ పేపర్ ఎడిషన్ లో కూడా ఉండటాన్ని మనం గమనించవచ్చు.
ఈ న్యూస్ పేపర్ ఎడిషన్ ఫోటోని ‘Kisko’, తమ వెబ్సైటులో పబ్లిష్ చేసింది. ఈ న్యూస్ ఎడిషన్ 11 జనవరి 2010 నాడు పబ్లిష్ అయినట్టు Kisko తమ వెబ్సైటులో తెలిపింది. ఈ న్యూస్ ఎడిషన్ లో కనిపిస్తున్న కొన్ని ఆర్టికల్స్, ‘TheTimes of India’ వెబ్ సైట్ 11 జనవరి 2010 నాడు పబ్లిష్ చేసిన ఆర్టికల్స్ జాబితాలో కనిపించాయి.
న్యూస్ ఎడిషన్ పై జహీర్ ఖాన్ ఫోటో ఉండటాన్ని మనం చూడవచ్చు. 10 జనవరి 2010 నాడు జరిగిన భారత్, శ్రీలంక మ్యాచ్ లో జహీర్ ఖాన్ మ్యాన్ అఫ్ ది మ్యాచ్ గా నిలిచినందుకు ‘TheTimes of India’ తమ ఎడిషన్ టాప్ లో జహీర్ ఖాన్ ఫోటో వేసినట్టు తెలిసింది. భారత ప్రభుత్వం GST చట్టాన్ని 01 జూలై 2017 నాడు అమలులోకి తెచ్చింది. అంటే, పోస్టులో షేర్ చేసిన ఈ న్యూస్ ఎడిషన్ GST చట్టం అమలుకాక ముందే పబ్లిష్ అయిందని ఖచ్చితంగా చెప్పవచ్చు. ఉత్తరప్రదేశ్ ప్రభుత్వం చర్చిలకి వచ్చిన కానుకల పై 6% GST విధిస్తునట్టుగా ఎటువంటి అధికారిక సమాచారం లేదు.
చివరగా, ఎడిట్ చేయబడిన న్యూస్ పేపర్ ఫోటోని చూపిస్తూ చర్చిలకి వచ్చిన కానుకల పై ఉత్తరప్రదేశ్ ప్రభుత్వం 6% GST విధిస్తుందంటున్నారు.

created: January 22, 2021


text:
రహదారి విస్తరణలో భాగంగా UP ప్రభుత్వం ప్రభుత్వ స్థలంలో అక్రమంగా నిర్మించిన మసీదుతో పాటు గుడి మరియు ఇతర కట్టడాలను కూడా కూలుస్తోంది - FACTLY
Sai Krishna Muthyanolla
November 21, 2022
“లక్షలాది హిందువులను భయబ్రాంతులకు గురిచేసి మతం మార్చిన ముజఫర్ ఆలి 300 ఏళ్ళ సమాధిని నేలమట్టం చేసిన యూపీ యోగీ (అదిత్యనాథ్)” అని చెప్తూ మసీదు తరహా నిర్మాణాన్ని బుల్ డోజర్‌లు పడగొడుతున్న వీడియో సోషల్ మీడియాలో బాగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: లక్షలాది హిందువులను భయబ్రాంతులకు గురిచేసి మతం మార్చిన ముజఫర్ ఆలి 300 ఏళ్ళ సమాధిని నేలమట్టం చేసిన యూపీ ప్రభుత్వం.
ఫాక్ట్: ఉత్తర ప్రదేశ్‌లోని  ముజఫర్ నగర్ జిల్లాలో షేర్ నగర్ గ్రామంలో ఉన్న 300 ఏళ్ల నాటి మసీదుని ‘పానిపట్ – ఖటిమా’ జాతీయ రహదారి విస్తరణ పనుల్లో భాగంగా ప్రభుత్వ స్థలంలో అక్రమంగా నిర్మించినందున ఇటీవల కూల్చి వేశారు. ఈ మసీదును తరలించాలి అని ముందే నోటీసులు ఇచ్చినా కూడా ఎవరూ స్పందించకపోవడంతో ఇలా కూల్చాల్సి వచ్చింది. అక్టోబర్ 2022లో కూడా ఇదే తరహాలో ప్రభుత్వ స్థలంలో అక్రమంగా నిర్మించిన రెండు గుళ్లను, ఒక దర్గాను, ప్రభుత్వ పాఠశాల మరియు శ్మశానం యొక్క ప్రహరీ గోడలను కూడా కూల్చి వేశారు. కావున  పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
ముందుగా ఈ సంఘటన గురించి ఇంటర్నెట్లో వెతకగా ‘టైమ్స్ నౌ’ , ‘జన్ సత్తా’, ‘ABP న్యూస్’ వారు ప్రచురించిన కథనాల ప్రకారం, ఉత్తర ప్రదేశ్‌లోని ముజఫర్ నగర్ జిల్లాలో షేర్ నగర్ గ్రామంలో ఉన్న 300 ఏళ్ల నాటి మసీదుని ‘పానిపట్ – ఖటిమా’ జాతీయ రహదారి విస్తరణ పనుల్లో భాగంగా ఇటీవల కూల్చి వేశారు.
ముజఫర్ నగర్ సబ్-కలెక్టర్ ‘పరమానంద ఝా’ మీడియాతో మాట్లాడుతూ ఈ విధంగా అన్నారు, “పానిపట్ – ఖటిమా రహదారి షేర్ నగర్ గ్రామం గుండా వెళ్తుంది. ఈ గ్రామంలో అనేక కట్టడాలు ప్రభుత్వ భూమి పైన అక్రమంగా నిర్మించారు. ఇక్కడ ఉన్న ఈ మసీదు కూడా 1020 చదరపు మీటర్ల ప్రభుత్వ భూమి పైన నిర్మించబడింది. రోడ్డు విస్తరణ పనుల్లో భాగంగా ఈ మసీదును వేరే చోటుకి తరలించాలి అని ఇది వరకే చాలా సార్లు నోటీసులు ఇచ్చాము. కానీ, ఎవరూ స్పందించలేదు. ఇచ్చిన గడువు అయిపోవడంతో, ఈ కట్టడాన్ని పడగొట్టవలసి వచ్చింది. ఇదే రహదారి విస్తరణకు అడ్డుగా ఉన్న మరిన్ని మతపరమైన నిర్మాణాలను కూడా కూల్చడానికి సిద్దమవుచున్నాము.” ఇదే విషయాన్ని గురించి ముజఫర్ నగర్ కలెక్టర్ కార్యాలయం వారు చేసిన ట్వీట్ ను ఇక్కడ చూడవచ్చు.
उप जिलाधिकारी सदर के नेतृत्व में तहसील सदर के ग्राम पंचायत शेरनगर में हाईवे की भूमि से राजस्व अधिकारियों द्वारा जे०सी०बी० के माध्यम से कब्जा हटवाया गया। किसी भी प्रकार की भूमि पर जिला प्रशासन द्वारा अवैध कब्जे को बर्दाश्त नही किया जाएगा। @ChiefSecyUP @CMOfficeUP @PMOIndia pic.twitter.com/zIoqJqGFOL
‘ETV భారత్’ కథనం ప్రకారం, ఈ ఏడాది అక్టోబర్ 2022లో కూడా ఇదే తరహాలో ప్రభుత్వ స్థలంలో అక్రమంగా నిర్మించిన రెండు గుళ్లను మరియు ఒక దర్గాను కూడా కూల్చి వేశారు. అంతకుమందు, ప్రభుత్వ పాఠశాల మరియు శ్మశానం యొక్క ప్రహరీ గోడలను కూడా కూల్చారు.
చివరిగా, ముజఫర్ నగర్లో రహదారి విస్తరణలో భాగంగా ప్రభుత్వ స్థలంలో అక్రమంగా నిర్మించిన గుడి, మసీదు, ప్రహరీ గోడలు, మరియు ఇతర కట్టడాలు అధికారులు కూలుస్తున్నారు.

created: November 21, 2022


text:
ఉత్తరప్రదేశ్ ప్రభుత్వం ప్రైవేటు విద్యాసంస్థల్లో SC,ST విద్యార్థులకు ఉచిత అడ్మిషన్ పద్ధతి రద్దు చేయలేదు - FACTLY
Sai Krishna Muthyanolla
April 16, 2021
ఉత్తర ప్రదేశ్ ముఖ్యమంత్రి యోగి అధిత్యనాథ్  ప్రైవేటు విద్యా సంస్థల్లో SC, ST లకు ఉచితంగా ప్రవేశాలు పొందే వ్యవస్థను రద్దు చేసాడని అర్ధం వచ్చేలా ఇదే టైటిల్ ఉన్న ఒక హిందీ వార్తా పత్రిక క్లిప్పింగ్ కి యోగి ఆదిత్యనాథ్ ఫోటో జత చేసిన ఫోటోని షేర్ చేసిన పోస్ట్ ఒకటి సోషల్ మీడియాలో షేర్ అవుతోంది. ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: ఉత్తర ప్రదేశ్ ముఖ్యమంత్రి యోగి అధిత్యనాథ్  ప్రైవేటు విద్యా సంస్థల్లో SC, ST లకు ఉచితంగా ప్రవేశాలు పొందే వ్యవస్థను రద్దు చేసాడు.
ఫాక్ట్ (నిజం): ఉత్తరప్రదేశ్ ప్రభుత్వం ప్రైవేటు విద్యాసంస్థల్లో SC, ST విద్యార్థులకు ఉచిత అడ్మిషన్ పద్ధతి రద్దు చేయలేదు. ప్రైవేటు విద్యాసంస్థలు నకిలీ SC, ST సర్టిఫికెట్స్ సమర్పించి ప్రభుత్వం నుండి అక్రమంగా అడ్మిషన్ ఫీజు వసూలు చేస్తుండడంతో ఈ పద్ధతి స్థానంలో ఫీజు రీయింబర్స్మెంట్ పద్దతిని ప్రవేశ పెట్టింది. ఈ కొత్త పద్ధతి ద్వారా SC, ST విద్యార్థులు ముందున్న ఉచిత అడ్మిషన్ అవకాశాన్ని కోల్పోలేదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
పోస్టులో పత్రికా కథనం లో ఉన్న టైటిల్ ఆధారంగా కీవర్డ్ సెర్చ్ చేయగా ఈ కథనానికి సంబంధించి ‘అమర్ ఉజాల’ 06 అక్టోబర్ 2019న ప్రచురించిన ఆన్లైన్ కథనం మాకు కనిపించింది. ఐతే ఈ కథనం ప్రకారం ఉత్తరప్రదేశ్ ప్రభుత్వం ప్రైవేటు విద్యాసంస్థల్లో SC,ST విద్యార్థులు ఫీజు చెల్లించకుండా ఫ్రీగా అడ్మిషన్ పొందే పద్దతిని రద్దు చేసి, దాని స్థానం అడ్మిషన్ ఫీజు చెల్లించి అడ్మిషన్ పొందే కొత్త పద్దతిని ప్రవేశపెట్టింది. ఐతే కొత్త పద్ధతిలో విద్యార్థులు మొదట చెల్లించిన అడ్మిషన్ ఫీజు ప్రభుత్వం వారికి రీయింబర్స్ చేస్తుంది.
2002-03 సంవత్సరంలో కేంద్ర ప్రభుత్వం ఎయిడెడ్ మరియు ప్రైవేట్ విద్యాసంస్థలలో SC మరియు ST చెందిన విద్యార్థులకు వంద శాతం ఉచిత ప్రవేశం కల్పించే విధానాన్ని అమలు చేసింది. ఐతే ప్రైవేటు విద్యాసంస్థలు నకిలీ SC, ST సర్టిఫికేట్స్ సమర్పించి ప్రభుత్వం నుండి అడ్మిషన్ ఫీజు వసూలు చేస్తున్న నేపథ్యంలో ఉత్తరప్రదేశ్ ప్రభుత్వం ఈ కొత్త ఫీజు రీయింబర్స్మెంట్ పద్దతిని ప్రవేశ పెట్టిందని ఈ కథనంలో పేర్కొన్నారు. దీన్నిబట్టి, ఉత్తరప్రదేశ్ ప్రభుత్వం SC, ST లకు సంబంధించిన ఉచిత అడ్మిషన్ స్కీంని రద్దు చేయలేదని, కేవలం ఇంతకు ముందున్న పద్ధతి స్థానంలో ఫీజు రీయింబర్స్మెంట్ పద్దతిని ప్రవేశపెట్టిందని అర్డంచేసుకోవచ్చు. కొత్త పద్ధతి ద్వారా SC, ST విద్యార్థులు ముందున్న ఉచిత అడ్మిషన్ అవకాశాన్ని కోల్పోలేదు. ఇదే వార్తని ప్రచురించిన మరొక కథనం ఇక్కడ చూడొచ్చు, ఈ కథనంలో కూడా పైన తెలిపిన విషయాన్నే దృవీకరిస్తుంది. ఆజ్ తక్ సంస్థ ఇదే విషయానికి సంబంధించిన రాసిన ఫాక్ట్-చెక్ లో పోస్టులో ఉన్న అమర్ ఉజాలా వార్తా పత్రిక క్లిప్పింగ్ ని షేర్ చేసింది, దీనిని ఇక్కడ చూడొచ్చు. ఈ క్లిప్పింగ్ లో కూడా పైన తెలిపిన విషయమే రాసి ఉండడం చూడొచ్చు.
చివరగా, ఉత్తరప్రదేశ్ ప్రభుత్వం ప్రైవేటు విద్యాసంస్థల్లో SC, ST విద్యార్థులకు ఉచిత అడ్మిషన్ పద్ధతి రద్దు చేయలేదు, దీని స్థానంలో ఫీజు రీయింబర్స్మెంట్ పద్దతిని ప్రవేశ పెట్టింది.


text:
యోగి అదిత్యనాథ్ ముఖ్యమంత్రి కాక ముందు నుంచే యూపీ రెవెన్యూ మిగులు రాష్ట్రంగా ఉంది - FACTLY
Sai Krishna Muthyanolla
July 31, 2023
యోగి ఆదిత్యనాథ్ పాలనలో కొత్త పన్నులు విధించకుండానే దేశంలో మిగులు నిధులున్న ఒకే ఒక రాష్ట్రంగా ఉత్తర ప్రదేశ్ అవతరించిందని చెప్తూ ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: యోగి ఆదిత్యనాథ్ పాలనలో దేశంలో మిగులు నిధులున్న ఒకే ఒక రాష్ట్రంగా ఉత్తర ప్రదేశ్ అవతరించింది.
ఫాక్ట్: కాగ్ నివేదికల ప్రకారం, 2006-07 నుంచే ఉత్తర ప్రదేశ్ రెవెన్యూ మిగులుని నమోదు చేసే రాష్ట్రంగా ఉంది.పైగా, RBI తాజా గణాంకాల ప్రకారం 2020-21లో ఉత్తరప్రదేశ్ రెవెన్యూ లోటు ₹2,367 కోట్లు కాగా ఒడిశా, ఢిల్లీ, మణిపూర్, అస్సాం వంటి రాష్ట్రాలు రెవెన్యూ మిగులుని నమోదు చేశాయి. కావున పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
భారత రిజర్వ్ బ్యాంక్ (RBI) & CAG ప్రతిఏటా విడుదల చేసే వివిధ రాష్ట్రాల ఆర్థిక పరిస్థితి నివేదికల ప్రకారం, ఉత్తర ప్రదేశ్ 2006-07 నుంచి రెవెన్యూ మిగులు రాష్ట్రంగా ఉంది. 2006 నుంచి ఉత్తరప్రదేశ్‌కి చెందిన రెవెన్యూ మిగులు గణాంకాలను ఈ క్రింద పట్టికలో చూడవచ్చు.
పై గణాంకాలను బట్టి, యోగి ఆదిత్యనాథ్ 2017లో ఉత్తరప్రదేశ్ ముఖ్యమంత్రి కాకముందు నుంచే ఉత్తరప్రదేశ్ రెవెన్యూ మిగులు కలిగిన రాష్ట్రంగా ఉందని నిర్ధారించవచ్చు. పైగా RBI తాజా గణాంకాల ప్రకారం, 2020-21 సంవత్సరానికి గాను ఉత్తరప్రదేశ్ రెవెన్యూ లోటుని నమోదు చేయగా ఒడిశా, ఢిల్లీ, మణిపూర్, అస్సాం రాష్ట్రాలు రెవెన్యూ మిగులుని నమోదు చేశాయి.
చివరిగా, యోగి అదిత్యనాథ్ ముఖ్యమంత్రి కాక ముందు నుంచి రెవెన్యూ మిగులు నమోదు చేసే రాష్ట్రంగా ఉంది.


text:
నిందితుల్లో ఒకరిని ఎన్కౌంటర్లో యూ.పీ. పోలీసులు కాళ్ళ పై కాల్చారు. అంతేకానీ, ముగ్గురిని ఎన్కౌంటర్లో చంపలేదు - FACTLY
Sai Krishna Muthyanolla
September 27, 2019
ఉత్తరప్రదేశ్ లోని కౌశాంభి జిల్లాలో ఒక మైనర్ అమ్మాయిని ముగ్గురు గ్యాంగ్ రేప్ చేసి, వీడియో తీసినట్టు వార్తల్లో చూడొచ్చు. ఆ ముగ్గురిని యూ.పీ. పోలీసులు (‘యోగీ సర్కార్’) ఎన్కౌంటర్లో చంపేసినట్టు ఉన్న ఒక పోస్ట్ ని ఫేస్బుక్ లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
కౌశాంభి జిల్లాలో ఒక మైనర్ అమ్మాయిని గ్యాంగ్ రేప్ చేసిన ముగ్గురిని ఎన్కౌంటర్లో లేపేసిన యోగి సర్కార్.
ఫాక్ట్ (నిజం): నిందితుల్లో ఒకరిని పట్టుకునే సమయంలో యూ.పీ. పోలీసులు తన కాళ్ళ పై కాల్చారు. అంతేకానీ, ముగ్గురునీ ఎన్కౌంటర్లో చంపలేదు. కావున పోస్ట్ లో ముగ్గురిని ‘లేపేసినట్టు’ చెప్తూ ప్రజలను తప్పుదోవ పట్టిస్తున్నారు.
పోస్ట్ లోని విషయం గురించి గూగుల్ లో వెతకగా, నిందితుల్లో ఒకరిని ఘటనా స్థలంలోనే పట్టుకున్నారని, ఇంకిద్దరు (ఆదిల్ మరియు ఆకిబ్) పారిపోయారని ‘Aaj Tak’ ఆర్టికల్ లో చదవచ్చు. అయితే, సెప్టెంబర్ 24న ఆదిల్ (అలియాస్ ‘చోట్కా’) ని పట్టుకునే సమయంలో యూ.పీ. పోలీసులు ఎన్కౌంటర్లో తన కాళ్ళ పై కాల్చినట్టు తెలుస్తుంది. ఆదిల్ ని అరెస్ట్ చేసినట్టు ‘కౌసాంభి పోలీసు’ వారు తమ ట్విట్టర్ అకౌంట్ లో ట్వీట్ చేసారు.
మూడో వాడిని (ఆకిబ్ అలియాస్ ‘బడ్కా’) ని కూడా అరెస్ట్ చేసినట్టు కౌశాంభి పోలీసులు ఇంకో ట్వీట్ ద్వారా తెలిపారు. ఇదే విషయాన్ని ‘Times of India’ ఆర్టికల్ లో కూడా చదవచ్చు.
SPकौशाम्बी के कुशल निर्देशन में एसओजी व थाना प्रभारी सराय अकिल की संयुक्त टीम द्वारा थाना सरायअकिल क्षेत्रान्तर्गत हुई गैंगरेप की घटना का ₹25000 का पुरस्कार घोषित वांछितअभियुक्त बड़का को गिरफ्तार कर मा0 न्यायालय भेजा गया l @ADGZonPrayagraj @Uppolice @igrangealld @dgpup pic.twitter.com/uROHeI27BW
చివరగా, నిందితుల్లో ఒకరిని ఎన్కౌంటర్లో యూ.పీ. పోలీసులు కాళ్ళ పై కాల్చారు. అంతేకానీ, ముగ్గురిని ఎన్కౌంటర్లో చంపలేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: September 27, 2019


text:
ఈ వీడియోలోని వ్యక్తిని పోలీసులు కొడుతుంది ‘పాకిస్థాన్ జిందాబాద్’ అన్నందుకు కాదు - FACTLY
Sai Krishna Muthyanolla
March 22, 2022
“పాకిస్థాన్ జిందాబాద్ అంటున్న వారికి …సన్మానం చేస్తున్న పోలీసులు”, అని చెప్తూ ఒక వీడియోని సోషల్ మీడియాలో చాలా మంది షేర్ చేస్తున్నారు. వీడియోలో పోలీసులు ఒక వ్యక్తిని పట్టుకొని కొడుతున్నట్టు చూడవచ్చు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: ‘పాకిస్థాన్ జిందాబాద్’ అని అన్నవారిని పోలీసులు కొడుతున్న వీడియో.
ఫాక్ట్: వీడియో ఉత్తరప్రదేశ్ రాష్ట్రానికి సంబంధించింది. వీడియోలో పోలీసులు కొడుతుంది ‘పాకిస్థాన్ జిందాబాద్’ అన్నందుకు కాదు; మొబైల్ దొంగతనం ఆరోపణల నేపథ్యంలో ఆ పిల్లలను పోలీసులు కొట్టారు. చందౌలీ పోలీసుల ప్రకారం  పోస్ట్‌లోని వీడియో కనీసం ఒక సంవత్సరం కంటే పాతది. అంతేకాదు, ఆ ఘటన తర్వాత ఇద్దరు పోలీసులను సస్పెండ్ చేశారు. కావున, పోస్ట్‌లో ‘పాకిస్థాన్ జిందాబాద్’ అన్నందుకు పోలీసులు కొడుతున్నారని చెప్తూ తప్పుదోవ పట్టిస్తున్నారు.
పోస్ట్‌లోని వీడియో యొక్క స్క్రీన్‌షాట్స్‌ని గూగుల్ రివర్స్ ఇమేజ్ సెర్చ్‌లో వెతకగా, అలాంటి దృశ్యాలతో ఉన్న వీడియోలు కనీసం మే 2021 నుండి సోషల్ మీడియాలో షేర్ అవుతున్నట్టు తెలిసింది. అయితే, ఆ పాత పోస్టుల్లో ఎక్కడా కూడా పోలీసులు కొడుతుంది ‘పాకిస్థాన్ జిందాబాద్’ అన్నందుకు అని లేదు. వీడియో ఉత్తరప్రదేశ్ రాష్ట్రంలోని చందౌలీ జిల్లాకు సంబంధించింది అని, మొబైల్ దొంగతనం ఆరోపణల నేపథ్యంలో ఆ పిల్లలను పోలీసులు కొట్టినట్టు తెలిసింది.
यूपी के चंदौली जिले के बलुआ थाना क्षेत्र के मथेला गांव का बताया जा रहा है जहां कैलावर चौकी प्रभारी शिवानन्द वर्मा द्वारा चोरी के आरोप में नाबालिग बच्चों की बेरहमी से पिटाई की
यह वही पुलिस है जो @LambaAlka जी को जान से मारने की धमकी देने वाले को और नरसिंह को आज तक पकड़ नही पाई! pic.twitter.com/1LuoxkgYAq
ఆ ఘటనకి సంబంధించి వివిధ వార్తాసంస్థలు ప్రచురించిన కథనాలు ఇక్కడ మరియు ఇక్కడ చూడవచ్చు.  మొబైల్ దొంగతనం ఆరోపణల నేపథ్యంలో ఆ పిల్లలను పోలీసులు కొట్టారని రిపోర్ట్ అయినట్టు చదవచ్చు. ఆ ఘటన యొక్క వీడియో వైరల్ అవడంతో కైలావర్ అవుట్‌పోస్ట్ ఇన్‌ఛార్జ్ శివానంద్ వర్మ, బలువా పోలీస్ స్టేషన్ హెడ్ కానిస్టేబుల్ దిలీప్ కుమార్‌లను ఎస్పీ అమిత్ కుమార్ సస్పెండ్ చేశారని తెలిసింది.
పాత వీడియో ఇప్పుడు ‘పాకిస్థాన్ జిందాబాద్’ క్లెయిమ్‌తో వైరల్ అవుతుండడంతో చందౌలీ పోలీసులు ఈ విషయంపై 20 మార్చి 2022న ట్వీట్ చేసారు. వీడియో కనీసం ఒక సంవత్సరం కంటే పాతది అని, ఆ ఘటన తర్వాత ఇద్దరు పోలీసులను సస్పెండ్ చేసినట్టు తెలిపారు. అంతేకాదు, వాస్తవాలు తెలుసుకోకుండా తప్పుడు సమాచారాన్ని షేర్ చేయవద్దని కోరారు.
प्रकरण एक वर्ष से अधिक पुराना है जिसमें बच्चे के साथ किए गए अमानवीय व्यवहार के कारण तत्समय दोनों पुलिसकर्मियों को निलंबित करते हुए विभागीय कार्रवाई की जा चुकी है। कृपया पूर्ण तथ्य एवं स्पष्ट जानकारी के बिना किसी चीज़ को प्रसारित करने से बचें।@UPPViralCheck https://t.co/7Tx0ncnOOg pic.twitter.com/CointCNYZY
చివరగా, వీడియోలోని వ్యక్తిని పోలీసులు కొడుతుంది ‘పాకిస్థాన్ జిందాబాద్’ అన్నందుకు కాదు; మొబైల్ దొంగతనం ఆరోపణ నేపథ్యంలో ఆ పిల్లలను పోలీసులు కొట్టారు.


text:
విశ్వాసం ఆధారిత హీలింగ్ గురించి ఉపాసన కామినేని చెప్పిన దాన్ని తప్పుదారి పట్టించే వాదనలతో ప్రచారం చేస్తున్నారు - FACTLY
Sai Krishna Muthyanolla
September 20, 2022
ఉపాసన కామినేని ఇంటర్వ్యూ వీడియోతో కూడిన ఒక పోస్ట్ సోషల్ మీడియాలో షేర్ అవుతోంది. ‘చిరంజీవి కోడలు…. యేసుక్రీస్తు నామములో ప్రార్థన చేసి మందులు వేసుకుంటే స్వస్థత కలుగుతుంది అని స్పష్ఠంగా చెబుతుంది’ అని పోస్టులో రాసి ఉంది. ఇందులోని  నిజానిజాలు ఏంటో ఈ ఆర్టికల్ ద్వారా తెలుసుకుందాం.
క్లెయిమ్: యేసుక్రీస్తు నామములో ప్రార్థన చేసి మందులు వేసుకుంటే స్వస్థత కలుగుతుంది అని స్పష్ఠంగా చెప్పిన ఉపాసన కామినేని.
ఫాక్ట్ (నిజం): జర్నలిస్ట్ ప్రేమకి ఉపాసన ఇచ్చిన ఇంటర్వ్యూలో స్వస్థత (హీలింగ్) గురించి మాట్లాడుతూ, ‘మన పురాణాల ప్రకారం, మాత్రలు వేసుకొనే ముందు మహా మృత్యుంజయ మంత్రం చదివి వేసుకొంటే, మన ఒంటిమీద ఆ మాత్ర బాగా పనిచేస్తుంది’ అని చెప్పారు.  అలాగే స్వస్థత అనేది 50% మెడికల్ సైన్స్ అయితే మిగిలిన 50% మన మెదడులోని ఉంది అని, స్వస్థత కోసం రెండు ఒకటిగా కలిసి రావాలి అని చెప్పారు. క్రైస్తవులు అయితే యేసుని, ఇస్లాం మతం వారు అల్లాని తలచుకొని, హిందువులు మహా మృత్యుంజయ మంత్రం చదివి మాత్రలు వేసుకొంటే ఎంత పాజిటివీటిని సృష్టిస్తుందో ఊహించండి అని చెప్పారు.  ఈ ఇంటర్వ్యూలో తను క్రైస్తవ మతం గురించి మాత్రమే కాకుండా వేరే మతాల విశ్వాసాల గురించి కూడా మాట్లాడారు, అందుచేత పోస్టులో చెప్తున్నది తప్పుదోవ పట్టించే విధంగా ఉంది.
కీ-వర్డ్స్ ఉపయోగించి ఇంటర్నెట్‌లో వెతకగా, ఉపాసన కామినేని, జర్నలిస్ట్ ప్రేమకి ఇచ్చిన ఇంటర్వ్యూ లభించింది. తను వైరల్ పోస్టులో చెప్పిన మాటలు 32 నిమిషాల 48 సెకన్ల దగ్గర  నుండి ఈ వీడియోలో ఉన్నాయి. విశ్వాస ఆధారిత స్వస్థత (హీలింగ్) గురించి మాట్లాడుతూ, ‘స్వస్థత 50% మెడికల్ సైన్స్ అయితే మిగిలిన 50% మన మెదడులోని ఉంది అని ,రెండు ఒకటిగా కలిసి రావాలి స్వస్థత కోసం’ అని చెప్పారు. పాజిటివిటి మరియు విశ్వాసం ఉన్నది ఏదైనా మనకి స్వస్థత కలుగచేయగలదని ఆమె చెప్పారు.
తాను మాట్లాడుతూ ‘మన పురాణాల ప్రకారం, మాత్రలు వేసుకొనే ముందు మహా మృత్యుంజయ మంత్రం వేసుకొంటే అది మన ఒంటిమీద బాగా పనిచేస్తుంది’ అని అన్నారు. అంతే కాకుండా ‘క్రైస్తవులు అయితే యేసుని, ఇస్లాం మతం వారు అల్లాని తలచుకొని, హిందువులు మహా మృత్యుంజయ మంత్రం చదివి మాత్రలు వేసుకొంటే ఎంత పాజిటివిటిని సృష్టిస్తుందో ఊహించండి’ అని జర్నలిస్ట్ ప్రేమతో చెప్పారు. ‘ఇది ఎంతవరకు పనిచేస్తుందో  లేదో నాకు తెలీదు కానీ, ఇది నా మెదడుకి నేను కాస్త మెరుగు పడ్డాను అనే  భావనను అది  కలిగిస్తుంది’ అని అన్నారు.
వైరల్ పోస్టులో ఈ ఇంటర్వ్యూలోని భాగాలను ఎడిట్ చేసిన వీడియోని పెట్టి, తాను యేసుక్రీస్తు నామముతో ప్రార్థన చేసి మందులు వేసుకుంటే స్వస్థత కలుగుతుంది అని స్పష్ఠంగా చెబుతుంది అని చెప్తున్నారు. నిజానికి తాను అన్ని మతాల గురించి, విశ్వాసం ఆధారిత స్వస్థత (హీలింగ్) గురించి చెప్పారు.
చివరిగా, విశ్వాసం ఆధారిత స్వస్థత (హీలింగ్) గురించి ఉపాసన కామినేని చెప్పిన మాటలని, తప్పుదారి పట్టించే వాదనలతో  ఈ పోస్టు ద్వారా ప్రచారం చేస్తున్నారు.

created: September 20, 2022


text:
ఆధార్ వివరాలు అప్డేట్ చేసుకోవడం తప్పనిసరి కాదు, అప్డేట్ చేసుకోకపొతే కార్డు సస్పెండ్ కాదు - FACTLY
Sai Krishna Muthyanolla
February 28, 2023
2016 కన్నా ముందు ఆధార్ కార్డు పొందిన వారు ఇప్పుడు కచ్చితంగా తమ వివరాలను అప్డేట్ చేసుకోవాలని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ఈ కథనం ద్వారా ఆ విషయానికి సంబంధించి నిజమేంటో చూద్దాం.
క్లెయిమ్: 2016 కన్నా ముందు ఆధార్ కార్డు పొందిన వారు ఇప్పుడు కచ్చితంగా తమ వివరాలను అప్డేట్ చేసుకోవాలి.
ఫాక్ట్(నిజం): ఆధార్ కార్డు పొంది 10 సంవత్సరాలు దాటినా ఒక్కసారి కూడా ఆధార్ వివరాలు అప్డేట్ చేసుకొని వారిని అప్డేట్ చేసుకోవాలని కోరుతూ UIDAI గత సంవత్సరం ఒక నోటిఫికేషన్ విడుదల చేసింది. ఐతే అందరూ అప్డేట్ చేసుకోవడం తప్పనిసరి కాదని, కాకపోతే అప్డేట్ చేసుకుంటే మెరుగైన సేవలు అందించవచ్చని తెలుపుతూ ఒక వివరణ విడుదల చేసింది. అప్డేట్ చేసుకోకపోతే ఆధార్ కార్డు సస్పెండ్ అవ్వుతుందన్న వార్తలో ఎటువంటి నిజంలేదు. కావున పోస్టు ద్వారా చెప్పేది తప్పు.
ఆధార్ కార్డు జారీ అయ్యి 10 సంవత్సరాలు దాటి ఒక్కసారి కూడా వివరాలను (పేరు, చిరునామా, మొదలైన వివరాలు)  అప్డేట్ చేసుకొని వారిని ఈ వివరాలు అప్డేట్ చేసుకోవాలని సూచిస్తూ UIDAI  నోటిఫికేషన్ విడుదల చేసింది.
ఐతే అందరూ కచ్చితంగా ఆధార్ వివరాలు అప్డేట్ చేసుకోవాలని మాత్రం UIDAI ఎటువంటి నిబంధన పెట్టలేదు. ఈ UIDAI నోటిఫికేషన్‌ను తప్పుగా అర్ధం చేసుకొని అందరూ కచ్చితంగా ఆధార్ వివరాలు అప్డేట్ చేసుకోవాలని, లేకపోతే ఆధార్ కార్డులు సస్పెండ్ అవుతాయని ప్రచారం జరగడంతో ఈ వార్తలపై UIDAI వివరణ కూడా ఇచ్చింది.
అందరూ ఆధార్ వివరాలను కచ్చితంగా అప్డేట్ చేసుకోవాల్సిన అవసరం లేదని స్పష్టం చేసింది. కాకపోతే, పది సంవత్సరాల వరకు ఆధార్ వివరాలు అప్డేట్ చేసుకోని వారు అప్డేట్ చేసుకుంటే మంచిదని ఈ నోటిఫికేషన్ ద్వారా తెలిపింది. ఇలా అప్డేట్ చేయడం ద్వారా ప్రజలకు మెరుగైన సేవలను అందించడం వీలవుతుందని తెలిపింది.
UIDAI వివరణను అప్పట్లో వార్తా సంస్థలు కూడా రిపోర్ట్ చేసాయి. ఈ కథనాలను ఇక్కడ మరియు ఇక్కడ చూడొచ్చు. ఆధార్ అప్డేట్‌కు సంబంధించిన కొన్ని సందేహాలకు సమాధానాలు UIDAI వెబ్సైటులో చూడొచ్చు.  దీన్నిబట్టి ఆధార్ వివరాలు అప్డేట్ చేయడం తప్పనిసరి కాదని స్పష్టమవుతుంది.
చివరగా, ఆధార్ వివరాలు అప్డేట్ చేసుకోవడం అనేది తప్పనిసరి కాదు. అప్డేట్ చేసుకోకపొతే కార్డు సస్పెండ్ కాదు.

created: February 28, 2023


text:
ఊర్వశి రౌతేలా బెంజమిన్ నెతన్యాహుకు భగవద్గీత బహుమతి మాట వాస్తవం; కాని తాను 'మిస్ యూనివర్స్' కాదు - FACTLY
Sai Krishna Muthyanolla
December 13, 2021
మిస్ యూనివర్స్ ఊర్వశి రౌతేలా ఇజ్రాయిల్ మాజీ ప్రధాని బెంజమిన్ నెతన్యాహుకు భగవద్గీత బహుమతిగా ఇచ్చారు, అంటూ సోషల్ మీడియాలో ఒక పోస్టు షేర్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: మిస్ యూనివర్స్ ఊర్వశి రౌతేలా ఇజ్రాయిల్ మాజీ ప్రధాని బెంజమిన్ నెతన్యాహుకు భగవద్గీతని బహుమతిగా ఇచ్చారు.
ఫాక్ట్ (నిజం): బాలీవుడ్ నటి ఊర్వశి రౌతేలా ఇటీవల ఇజ్రాయిల్ మాజీ ప్రధాని బెంజమిన్ నెతన్యాహును కలిసి భగవద్గీతని బహుమతిగా ఇచ్చిన మాట వాస్తవం. కాని, పోస్టులో చెబుతున్నట్టు ఊర్వశి రౌతేలా మిస్ యూనివర్స్  కిరీటాన్ని దక్కించుకోలేదు. మిస్ యూనివర్స్ 2015 పోటీలలో భారత దేశానికి ప్రాతినిధ్యం వహించిన ఊర్వశి రౌతేలా, ఆ పోటిలో టాప్-15లో కూడా స్థానం పొందలేదు. ఇజ్రాయిల్ ఇలాట్ నగరంలో జరిగిన 70వ మిస్ యూనివర్స్ 2021 పోటీలకు ఊర్వశి రౌతేలాను జడ్జ్ ప్యానెల్ సభ్యులలో ఒకరిగా నియమించారు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో చేస్తున్న క్లెయింకు సంబంధించిన వివరాల కోసం గుగూల్‌లో వెతికితే, బాలీవుడ్ నటి ఊర్వశి రౌతేలా ఇటీవల ఇజ్రాయిల్ మాజీ ప్రధాని బెంజమిన్ నెతన్యాహును కలుసుకొని భగవద్గీతని బహుమతిగా ఇచ్చినట్టు పలు వార్తా సంస్థలు రిపోర్ట్ చేసినట్టు తెలిసింది. ఇజ్రాయిల్ ఇలాట్ నగరంలో జరిగిన 70వ మిస్ యూనివర్స్ 2021 పోటిలకు ఊర్వశి రౌతేలాను జడ్జ్ ప్యానెల్ సభ్యులలో ఒకరిగా నియమించారు. మిస్ యూనివర్స్ 2021 పోటీల కోసం ఇజ్రాయిల్ వెళ్ళిన ఊర్వశి రౌతేలా, బెంజమిన్ నెతన్యాహును కలుసుకొని భగవద్గీతని బహుమతిగా ఇచ్చినట్టు తెలిసింది. బెంజమిన్ నెతన్యాహుకు భగవద్గీతని బహుమతిగా  ఇస్తున్న ఫోటోని, కొన్ని హిందీ పదాలను నెతన్యాహుకు నేర్పిస్తున్న  వీడియోని ఊర్వశి రౌతేలా తన సోషల్ మీడియా పేజిలలో షేర్ చేసింది.
A post shared by URVASHI RAUTELA 🇮🇳 (@urvashirautela)
అయితే, పోస్టులో తెలుపుతున్నట్టు ఊర్వశి రౌతేలా మిస్ యూనివర్స్ కిరీటాన్ని ఇప్పటివరకు దక్కించుకోలేదు. ‘మిస్ దివా 2015’ పోటీలలో ఊర్వశి రౌతేలా విజేతగా నిలిచి, అదే సంవత్సరంలో జరిగిన ‘మిస్ యూనివర్స్ 2015’ పోటీలలో భారత దేశం తరుపున ప్రాతినిధ్యం వహించింది. అయితే, ‘మిస్ యూనివర్స్ 2015’ పోటిలో ఊర్వశి రౌతేలా టాప్-15లో చేరుకోలేక వెనుదిరిగింది. 13 డిసెంబర్ 2021 నాడు జరిగిన 70వ మిస్ యూనివర్స్ 2021 పోటిలలో భారత దేశానికి చెందిన హర్నాజ్ సంధూ విజేతగా నిలిచింది. భారత దేశం తరుపున సుస్మితా సేన్, లారా దత్తా తరువాత ఈ ఘనత అందుకున్నది హర్నాజ్ సంధూ మాత్రమే. ఈ వివరాల ఆధారంగా పోస్టులో తెలుపుతున్నట్టు ఊర్వశి రౌతేలా మిస్ యూనివర్స్‌గా ఎప్పుడూ  ఎన్నికవలేదని ఖచ్చితంగా చెప్పవచ్చు.
చివరగా, బాలీవుడ్ నటి ఊర్వశి రౌతేలా బెంజమిన్ నెతన్యాహుకు భగవద్గీతని బహుమతిగా  ఇచ్చిన మాట వాస్తవం; కాని తను మిస్ యూనివర్స్ కిరీటాన్ని దక్కించుకోలేదు.

created: December 13, 2021


text:
ఈ వీడియోలో భగవద్గీత గురించి సందేశమిస్తున్నది అమెరికన్ కాంగ్రెస్ సభ్యురాలు, న్యూజిలాండ్ ప్రధానమంత్రి కాదు - FACTLY
Sai Krishna Muthyanolla
August 19, 2020
న్యూజిలాండ్ ప్రధానమంత్రి జసిండా ఆర్డర్న్ శ్రీకృష్ణుని గురించి, భగవద్గీత గురించి ఎంత చక్కటి అవగాహనతో చెప్పారో చుడండి అంటూ పోస్ట్ చేసిన ఒక వీడియో సోషల్ మీడియాలో వైరల్ అవుతోంది.ఆ వీడియోలో ఎంత వరకు నిజముందో చూద్దాం.
క్లెయిమ్: న్యూజిలాండ్ ప్రధానమంత్రి జసిండా ఆర్డర్న్ శ్రీకృష్ణుని గురించి, భగవద్గీత గురించి సందేశమిస్తున్న వీడియో.
ఫాక్ట్ (నిజం): వీడియోలో మాట్లాడుతున్న వ్యక్తి న్యూజిలాండ్ ప్రధానమంత్రి జసిండా ఆర్డర్న్ కాదు, అమెరికన్ కాంగ్రెస్ సభ్యురాలు తులసి గబ్బార్డ్. జన్మాష్టమి సందర్బంగా శ్రీకృష్ణుని గురించి, భగవద్గీత గురించి సందేశమిస్తు తాను ఈ వీడియో పోస్ట్ చేసింది. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఈ వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేయగా, అమెరికా కాంగ్రెస్ సభ్యురాలు తులసి గబ్బార్డ్ యూట్యూబ్ ఛానెల్లో ఈ వీడియో దొరికింది. జన్మాష్టమి  సందర్బంగా తులసి శ్రీకృష్ణుని గురించి, భగవద్గీత గురించి సందేశమిస్తు ఈ వీడియో పోస్ట్ చేసింది.
ఇదే వీడియోని తులసి గబ్బార్డ్ తన అధికారిక ట్విట్టర్, ఫేస్బుక్, ఇంస్టాగ్రామ్ అకౌంట్లో పోస్ట్ చేసింది. అవి ఇక్కడ, ఇక్కడ మరియు ఇక్కడ చూడవచ్చు. ఈ వీడియో గురించి తెలుపుతూ రాసిన ఆర్టికల్స్ ను ఇక్కడ మరియు ఇక్కడ చూడవచ్చు.
To all celebrating around the world, I want to wish you a very Happy Janmashtami! May we always be blessed with remembrance of Sri Krishna, His unconditional love, and His transcendental appearance in this world. Jai Sri Krishna! #HappyJanmashtami #KrishnaJanmashtami pic.twitter.com/gh69gw5Xe4
జన్మాష్టమి సందర్బంగా న్యూజిలాండ్ ప్రధానమంత్రి జసిండా ఆర్డర్న్ ఏదైనా వీడియో పోస్ట్ చేసారా అని వెతకగా, అలాంటి ఏ వీడియో మాకు లభించలేదు.
చివరగా, అమెరికా కాంగ్రెస్ సభ్యురాలు తులసి గబ్బార్డ్ పోస్ట్ చేసిన వీడియోని చూపిస్తూ న్యూజిలాండ్ ప్రధానమంత్రి జసిండా ఆర్డర్న్ శ్రీకృష్ణుని గురించి, భగవద్గీత గురించి సందేశమిస్తున్నట్టు షేర్ చేస్తున్నారు.
Did you watch our new video?


text:
అమెరికా అధ్యక్షుడు జో బైడెన్ మోదీని ప్రపంచ నాయకుడని సంబోధిస్తూ ట్వీట్ చేయలేదు - FACTLY
Sai Krishna Muthyanolla
January 21, 2021
అమెరికా కొత్త అధ్యక్షుడిగా ప్రమాణం చేసిన జో బైడెన్‌ని అభినందిస్తూ ప్రధాని మోదీ చేసిన ట్వీట్ కి బదులిస్తూ జో బైడెన్ చేసిన ట్వీట్ లో మోదీని ప్రపంచ నాయకుడని సంబోధించాడని, ఈ ట్వీట్స్ యొక్క ఫోటో షేర్ చేసిన పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: అమెరికా కొత్త అధ్యక్షుడు జో బైడెన్ మోదీని ప్రపంచ నాయకుడని సంబోధిస్తూ  ట్వీట్ చేసాడు.
ఫాక్ట్ (నిజం): జో బైడెన్ మోదీని ప్రపంచ నాయకుడని సంబోధిస్తూ ట్వీట్ చేయలేదు. పైగా అమెరికా కొత్త అధ్యక్షుడిగా ప్రమాణం చేసిన జో బైడెన్ ని అభినందిస్తూ మోదీ చేసిన ట్వీట్ కి జో బైడెన్ బదులిస్తూ ట్వీట్ చేయలేదు. పోస్టులో జో బైడెన్ ఎకౌంటుగా చెప్తున్నది నిజానికి ఒక ఫేక్ ఎకౌంటు, దానిలో వెరిఫైడ్ సింబల్ లేకపోవడం గమనించొచ్చు. కావున పోస్టు ద్వారా చెప్పేది తప్పు.
అమెరికా కొత్త అధ్యక్షుడిగా ప్రమాణం చేసిన జో బైడెన్ ని అభినందిస్తూ ప్రధాని మోదీ 20 జనవరి 2021న ట్వీట్ చేసాడు. ఐతే ఈ ట్వీట్ కి బదులిస్తూ పోస్టులో చెప్తునట్టుగా జో బైడెన్ ఎటువంటి ట్వీట్ చేయలేదు. తన పర్సనల్ ట్విట్టర్ హ్యాండిల్ మరియు అధికారిక ట్విట్టర్ హ్యాండిల్ రెంటి నుండి కూడా జో బైడెన్ మోదీ ట్వీట్ కి బదులిస్తూ ఇప్పటివరకైతే ఎటువంటి ట్వీట్ చేయలేదు.
My warmest congratulations to @JoeBiden on his assumption of office as President of the United States of America. I look forward to working with him to strengthen India-US strategic partnership.
పోస్టులో జో బైడెన్ ఎకౌంటుగా చెప్తున్నది నిజానికి ఒక పేరడీ ఎకౌంటు. పోస్టులోని బైడెన్ ట్వీట్ ని గమనిస్తే అందులో వెరిఫైడ్ సింబల్ లేదు, కాని జో బైడెన్ ఎకౌంటుకి వెరిఫైడ్ సింబల్ ఉంటుంది. పైగా పోస్టులో చెప్తున్న జో బైడెన్ ట్విట్టర్ హ్యాండిల్ కూడా తప్పు. జో బైడెన్ అసలైన ఎకౌంటు నుండి చేసిన ఒక ట్వీట్ ని పోస్టులో ఉన్న ట్వీట్ తో పోల్చిచూస్తే ఈ తేడాలు గమనించొచ్చు.
అమెరికా కొత్త అధ్యక్షుడిగా ప్రమాణం చేసిన జో బైడెన్ ని అభినందిస్తూ ప్రధాని మోదీ ట్వీట్ చేసిన నేపధ్యంలో ఇలాంటి తప్పుదోవ పట్టించే వార్తలు సోషల్ మీడియా షేర్ చేస్తున్నారు.
చివరగా, జో బైడెన్ మోదీని ప్రపంచ నాయకుడని సంబోధిస్తూ ట్వీట్ చేయలేదు.

created: January 21, 2021


text:
భారత దేశంలో క్రైస్తవులపై దాడులు జరుగుతున్నాయని అమెరికా సెక్రటరీ ఆఫ్ స్టేట్ అంటోనీ బ్లింకెన్ ఇటీవల భారత విదేశాంగ మంత్రి జయశంకర్‌ను నిలదీయలేదు - FACTLY
Sai Krishna Muthyanolla
April 22, 2022
భారతదేశంలో మైనారిటీలపై వేధింపుల గురించి అమెరికా సెక్రటరీ ఆఫ్ స్టేట్  అంటోనీ బ్లింకెన్ ఇటీవల భారత విదేశీ వ్యవహారాల శాఖ మంత్రి జయశంకర్‌ను బహిరంగంగా నిలదీసారు అంటూ సోషల్ మీడియాలో ఒక పోస్ట్ షేర్ అవుతోంది. అమెరికా ప్రక్షాళనపై తమకు అవగాహన ఉందని జయశంకర్ చేసిన వ్యాఖ్యలకు అంటోనీ బ్లింకెన్ బదులిస్తూ, “ప్రపంచంలో 8వ అత్యంత హిందూ జనాభా కలిగిన అమెరికాలో హిందువులపై, హిందూ దేవాలయాలపై ఎప్పుడు ఎటువంటి దాడులు జరగలేదు. భారతదేశంలోని 10 రాష్ట్రాల్లో క్రైస్తవులను లక్ష్యంగా చేసుకుని ప్రత్యేకంగా మతమార్పిడి నిరోధక చట్టం ఉంది.  మీరు U.S.లో ఎక్కడైనా అటువంటి చట్టాన్ని చూపించగలరా?”, అని ప్రశ్నించినట్టు ఈ పోస్టులో తెలుపుతున్నారు. అంతేకాదు, క్రైస్తవులను తమ విశ్వాసం కోసం హింసించబడుతున్న 50 దేశాలలో భారతదేశం 10వ స్థానంలో ఉందని, క్రైస్తవ విశ్వాసాన్ని అనుగదోక్కాలనుకునే మిమ్మల్ని (జయశంకర్), మీ తల్లిదండ్రులు క్రిస్టియన్ కాలేజిలో చదివించడానికి ఎందుకు ఆసక్తి చూపించారని ఒక ప్రెస్ మీట్లో అంటోనీ బ్లింకెన్ జయశంకర్‌ను నిలదీసినట్టు ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: భారతదేశంలో క్రైస్తవులపై జరుగుతున్న దాడుల గురించి అమెరికా సెక్రటరీ ఆఫ్ స్టేట్ అంటోనీ బ్లింకెన్ ఇటీవల భారత విదేశీ వ్యవహారాల శాఖ మంత్రి జయశంకర్‌ను బహిరంగంగా నిలదీసారు.
ఫాక్ట్: భారత్-అమెరికా మధ్య వ్యూహాత్మక చర్చలలో భాగంగా 11 ఏప్రిల్ 2022 నాడు ఇరు దేశాల విదేశాంగ మరియు రక్షణ శాఖ మంత్రుల మధ్య  (2+2) సమావేశం జరిగింది. ఈ సమావేశంలో భాగంగా అమెరికా సెక్రటరీ ఆఫ్ స్టేట్ అంటోనీ బ్లింకెన్ భారత దేశంలో ఇటీవల చోటుచేసుకుంటున్న పరిణామాలను, అలాగే కొన్ని ప్రభుత్వాలు మానవ హక్కులను ఉల్లంఘిస్తున్న తీరుని క్రమంగా మానిటర్ చేస్తున్నామని తెలిపారు.  కానీ, భారతదేశంలో క్రైస్తవులపై దాడులు జరుగుతున్నాయని అంటోనీ బ్లింకెన్ ఇటీవల భారత విదేశాంగ మంత్రి జయశంకర్‌ను ప్రశ్నించలేదు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది .
పోస్టులో చేస్తున్న క్లెయిమ్‌కి సంబంధించిన వివరాల కోసం కొన్ని పదాలను ఉపయోగించి వెతికితే, భారత్-అమెరికా మధ్య వ్యూహాత్మక చర్చలలో భాగంగా 11 ఏప్రిల్ 2022 నాడు ఇరు దేశాల విదేశాంగ మరియు రక్షణ శాఖ మంత్రుల మధ్య సమావేశం జరిగినట్టు తెలిసింది. ఈ సమావేశంలో భాగంగా అమెరికా సెక్రటరీ ఆఫ్ స్టేట్ అంటోనీ బ్లింకెన్ భారతదేశంలో జరుగుతున్న మానవ హక్కుల ఉల్లంఘనల గురించి ప్రస్తావించినట్టు తెలిసింది. “భారత దేశంలో ఇటీవల చోటుచేసుకున్న పరిణామాలని, కొన్ని ప్రభుత్వాలు, పోలీసులు, జైలు అధికారులు మానవ హక్కులను ఉల్లంఘిస్తున్న తీరుని క్రమంగా పర్యవేక్షిస్తున్నాము”, అని తెలిపారు. ఈ సమావేశంలో చర్చించిన విషయాలని రిపోర్ట్ చేస్తూ అమెరికా ప్రభుత్వం తమ వెబ్సైటులో ఒక జాయింట్ స్టేట్మెంట్ పబ్లిష్ చేసింది. అంటోనీ బ్లింకెన్ ఈ సమావేశంలో భారతదేశంలో క్రైస్తవులపై దాడులు జరుగుతున్నాయని ఆరోపించినట్టు ఈ జాయింట్ స్టేట్మెంట్లో ఎక్కడ పేర్కొనలేదు.
12 ఏప్రిల్ 2022 నాడు జయశంకర్‌తో జరిగిన మరొక చర్చలో కూడా అంటోనీ బ్లింకెన్ భారతదేశంలో క్రైస్తవులపై దాడులు జరుగుతున్నాయని ఎక్కడా పేర్కొనలేదు. అంటోనీ బ్లింకెన్ భారతదేశంలో మానవ హక్కులు ఉల్లంఘిస్తున్నారని చేసిన వ్యాఖ్యలకు జయశంకర్ స్పందిస్తూ, “అమెరికాతో జరిగిన సమావేశాలలో మానవ హక్కుల గురించి ఎక్కడా చర్చించలేదు. భారతదేశంపై ఎవరికైనా తమ అభిప్రాయాన్ని వ్యక్తపరిచే స్వేచ్చ ఉంది. అలాగే, అమెరికాతో సహా వేరే దేశలలో ఉన్న మానవ హక్కుల పరిస్థుతుల గురించి భారతదేశానికి తమ అభిప్రాయాన్ని వ్యక్త పరిచే స్వేచ్చ ఉంది. ఒకవేళ మానవ హక్కుల గురించి చర్చ జరిగితే, మేము మా అభిప్రాయాన్ని చెప్పడానికి వేనుకాడబోము”, అని సమాధానమిచ్చారు. జయశంకర్ చేసిన ఈ వ్యాఖ్యలకు అంటోనీ బ్లింకెన్ స్పందించినట్టు ఏ ఒక్క వార్తా సంస్థ రిపోర్ట్ చేయలేదు.
28 అక్టోబర్ 2021 నాడు అంతర్జాతీయ మత స్వేచ్చ దినోత్సవం సందర్భంగా అంటోనీ బ్లింకెన్, “ప్రపంచవ్యాప్తంగా ప్రజలు తమ మతం లేదా విశ్వాసం ఎంచుకొనే స్వేచ్ఛను ప్రోత్సహించడానికి అలాగే, రక్షించడానికి అమెరికా తమ ప్రయత్నాన్ని ఎప్పటికీ వదులుకోదు”, అని ట్వీట్ చేసారు. కానీ, భారత దేశంలో ముఖ్యంగా క్రైస్తవులపై దాడులు జరుగుతున్నాయని అంటోనీ బ్లింకెన్ ఇటీవల బహిరంగంగా ఎక్కడా పేర్కొనలేదు.
We join the international community in marking the occasion of International Religious Freedom Day. The United States will never waiver in its effort to promote and protect freedom of religion or belief for all globally. pic.twitter.com/y3zGueo0DE
చివరగా, భారతదేశంలో క్రైస్తవులపై దాడులు జరుగుతున్నాయని అమెరికా సెక్రటరీ ఆఫ్ స్టేట్ అంటోనీ బ్లింకెన్ ఇటీవల భారత విదేశాంగ మంత్రి జయశంకర్‌ను నిలదీయలేదు.


text:
భారత దేశంతో పాటు అమెరికా, యూకే, చైనా మొదలగు దేశాలు కూడా ఇంకా తమ పౌరులని ఉక్రెయిన్ నుండి తరలించలేదు - FACTLY
Sai Krishna Muthyanolla
March 3, 2022
ఉక్రెయిన్ దేశం ఖర్కివ్ నగరంపై రష్యా జరిపిన మిస్సైల్ దాడిలో భారత దేశానికి చెందిన నవీన్ అనే మెడికల్ విద్యార్ధి ప్రాణాలు కోల్పోయాడు. ఈ నేపథ్యంలో, భారత ప్రభుత్వం రష్యా-ఉక్రెయిన్ యుద్ధానికి కేవలం నాలుగు రోజుల ముందు మాత్రమే తమ పౌరులని స్వదేశానికి రమ్మని సూచించిందని, భారత దేశం మినహా మిగిలిన అన్ని దేశాలు ఉక్రెయిన్ యుద్ధానికి ముందే తమ పౌరులని స్వదేశానికి రప్పించుకున్నాయని ఒక పోస్టు సోషల్ మీడియాలో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: భారత దేశం తప్ప మిగితా అన్ని దేశాలు రష్యా-యుద్ధానికి ముందే ఉక్రెయిన్ నుండి తమ పౌరులని స్వదేశానికి రప్పించాయి.
ఫాక్ట్ (నిజం): అమెరికా, యూకే లాంటి దేశాలు రష్యా-ఉక్రెయిన్ యుద్ధాన్ని ముందుగానే గ్రహించి తమ పౌరులని ఉక్రెయిన్ విడిచి స్వదేశానికి రావాలని సూచించారు. కాని, ఈ దేశాలు ఉక్రెయిన్ దేశం నుండి తమ పౌరులను అందరినీ ఇంకా తరలించలేదు. చైనా, పాకిస్తాన్, యూకే దేశాలు ఇంకా తమ పౌరులని స్వదేశానికి రప్పించే పనిలో ఉన్నాయి. ప్రస్తుత యుద్ధ పరిస్థితులలో ఉక్రెయిన్ నుండి తమ పౌరులను తరలించలేమని అమెరికా ప్రభుత్వం ఇటీవల ప్రకటించింది. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
అమెరికా:
రష్యా-ఉక్రెయిన్ మధ్య యుద్ద పరిణామాలలో అమెరికా ప్రభుత్వం ఉక్రెయిన్ నుండి తమ పౌరులను స్వదేశానికి రప్పించడానికి ఎటువంటి చర్యలు తీసుకుందని ఇంటర్నెట్లో వెతికితే,  రష్యా ఉక్రెయిన్‌పై దాడి చేసే ఆలోచనలో ఉందని ముందుగానే గ్రహించిన అమెరికా, జనవరి చివరి వారంలోనే ఉక్రెయిన్‌లో నివసిస్తున్న తమ పౌరులని వెంటనే స్వదేశానికి రావాలని సూచించినట్టు తెలిసింది.
రష్యా ఉక్రెయిన్‌పై యుద్ధం ప్రకటించి దాడులు చేయడం మొదలు పెట్టిన వెంటనే ఉక్రెయిన్ ప్రభుత్వం తమ గగనతలాన్ని ముసివేసింది. పౌరులను తరలించడానికి విమాన సదుపాయాలు లేకపోవడంతో, అమెరికా ప్రభుత్వం తమ పౌరులని రహదారుల మార్గాన ఉక్రెయిన్ పొరుగు దేశాలు పోలాండ్, రోమానియా, మొదలగు ప్రాంతాలకి వెళ్ళాలని తమ పౌరులకు సూచించింది. అయితే, రష్యా-ఉక్రెయిన్ యుద్ధం భీకరంగా మారిన తరుణంలో ఉక్రెయిన్‌లో చిక్కుకున్న తమ పౌరులు ఎక్కడికీ ప్రయానించవద్దని అమెరికా సూచించింది. ఉక్రెయిన్‌లో చిక్కుకున్న పౌరులు ఈ పరిస్థితుల్లో ఏం చేయాలనీ అమెరికా ప్రభుత్వం ప్రకటించింది. అయితే, అమెరికాకు చెందిన కొన్ని ప్రైవేటు సంస్థలు అమెరికా పౌరులను ఉక్రెయిన్ నుండి తరలించడానికి సహాయం చేస్తుందని వార్తా సంస్థలు ఇటీవల రిపోర్ట్ చేసాయి.
యూకే:
రష్యా ఉక్రెయిన్‌పై యుద్ధం చేస్తుందని ఉహించిన బ్రిటన్ ప్రభుత్వం, ఉక్రెయిన్ దేశంలో నివసిస్తున్న తమ పౌరులు వెంటనే స్వదేశానికి రావాలని, యుద్ధ పరిస్థితి వస్తే బ్రిటన్ సైన్యం నుండి ఎటువంటి సహాయం ఉండదని 11 ఫిబ్రవరి 2022 నాడు ప్రకటించింది.
రష్యా ఉక్రెయిన్‌పై యుద్ధం ప్రకటించి దాడులు మొదలుపెట్టడంతో యూకే తమ దౌత్య కార్యాలయాన్ని ఉక్రెయిన్ రాజధాని కీవ్ నగరం నుండి పశ్చిమ దేశాల సరిహద్దు సమీపంలోని ల్వివ్ నగరానికి తరలించింది. ఉక్రెయిన్‌లో చిక్కుకున్న తమ పౌరులను రోడ్డు మార్గం ద్వారా  సరిహద్దు దేశాలకి రావాలని యూకే ప్రభుత్వం సూచించింది. యూకే ప్రభుత్వం తమ పౌరులను మాత్రమే కాకుండా ఉక్రెయిన్ శరణార్ధులను కూడా తాత్కాలిక వీసాలను అందచేసి  తమ దేశంలోకి రానిస్తుంది. కాని, ఈ తరలింపు చర్యలు ఇంకా పూర్తి అవలేదు.
Many Poland-Ukraine border crossings are showing significantly reduced waiting times. The following have waits under 10 hours: Budomierz (1 hour) Dołhobyczów (3 hours) Dorohusk (8 hours) Hrebenne (6 hours) Zosin (4 hours)
చైనా:
రష్యా-ఉక్రెయిన్ యుద్ద పరిస్థితులలో ఉక్రెయిన్‌లో చిక్కుకున్న 600 మంది చైనా దేశస్థులని మొదటి దశలో తరలించినట్టు చైనా వార్తా సంస్థలు 01 మర్చి 2022 నాడు రిపోర్ట్ చేసాయి. రెండవ దశలో 1000 మందికి పైగా ఉక్రెయిన్ నుండి తరలించే ఆలోచనలో చైనా ఎంబసీ ఉన్నట్టు ఈ వార్తా సంస్థలు రిపోర్ట్ చేసాయి. దీన్ని బట్టి, చైనా ప్రభుత్వం తమ దేశస్థులని ఉక్రెయిన్ నుండి తరలించే ప్రక్రియ ఇంకా పూర్తి చేయలేదని స్పష్టమయ్యింది.
పాకిస్తాన్:
ఉక్రెయిన్ దేశంలో చిక్కుకున్న 3000కు పైగా ఉన్న తమ విద్యార్ధులని దాదాపుగా తరలించామని ఉక్రెయిన్‌లోని పాకిస్తాన్ అంబాసిడర్ నోయెల్ ఇస్రాయెల్ ఖోకర్ 26 ఫిబ్రవరి 2022 నాడు తెలిపారు. మిగిలి ఉన్న 500 నుండి 600 మంది పాకిస్తాన్ దేశస్థులను కూడా త్వరలో ఉక్రెయిన్ నుండి తరలిస్తామని పాకిస్తాన్ ప్రభుత్వం స్పష్టం చేసింది.  పాకిస్తాన్ దేశస్థులు భారతీయ జెండాలు పట్టుకొని ఉక్రెయిన్ దాటుతున్నట్టు  ఇటీవల న్యూస్ రిపోర్ట్స్ కూడా పబ్లిష్ అయ్యాయి.
రష్యా-ఉక్రెయిన్ మధ్య యుద్ద వాతావరణం నేలకొన్న పరిస్థుతులలో అక్కడ నివసిస్తున్న పౌరులను వెంటనే స్వదేశానికి రావాలని భారత ప్రభుత్వం 20 ఫిబ్రవరి 2022 నాడు సూచించింది. రష్యా-ఉక్రెయిన్ మధ్య యుద్ధం తీవ్రంగా మారడంతో, ఉక్రెయిన్ దేశంలో చిక్కుకున్న 20,000 మందికి పైగా భారతీయులని భారత ప్రభుత్వం ‘ఆపరేషన్ గంగా’ పేరుతో స్వదేశానికి తరలిస్తోంది. ఈ తరలింపు ప్రక్రియ ఇంకా కొనసాగుతోంది. అయితే, భారత దేశంతో సహా ఇతర దేశాలు కూడా ఇంకా తమ పౌరులను ఉక్రెయిన్ నుండి తరలించే పనిలో ఉన్నాయి. ఇతర దేశాలు తమ పౌరులను ఉక్రెయిన్ నుండి తరలించడానికి తీసుకొంటున్న చర్యలని ఇటీవల పలు భారతీయ వార్తా సంస్థలు రిపోర్ట్ చేసాయి. అవి ఇక్కడ, ఇక్కడ చూడవచ్చు.
చివరగా, భారత దేశంతో పాటు అమెరికా, యూకే, చైనా మొదలగు దేశాలు కూడా ఇంకా తమ పౌరులని ఉక్రెయిన్ నుండి తరలించలేదు.